
נכחו:

<חברי הוועדה:> 
אבישי ברוורמן – היו"ר
רוברט אילטוב

קארין אלהרר

יעקב אשר

יצחק וקנין

מיכל רוזין

איילת שקד
<מוזמנים:> 
	חן בר יוסף
	–
	מנהל מינהל הדלק, משרד התשתיות הלאומיות, האנרגיה והמים

	אלכסדר וורשבסקי
	–
	הממונה על ענייני הנפט, משרד התשתיות הלאומיות, האנרגיה והמים

	חגית איינמן מלכה
	–
	סגנית בכירה ליועצת המשפטית, משרד התשתיות הלאומיות, האנרגיה והמים

	גל נוי אפרת
	–
	עוזרת ראשית ליועצת המשפטית, משרד התשתיות הלאומיות, האנרגיה והמים

	יהודה גסנר
	–
	מנהל תחום הנדסה - דלק, משרד התשתיות הלאומיות, האנרגיה והמים

	יאשה יורבורסקי
	–
	מהנדס ראשי, ממונה בטיחות, משרד התשתיות הלאומיות, האנרגיה והמים

	איתן פטיגרו
	–
	עוזר המנכ"לית, משרד התשתיות הלאומיות, האנרגיה והמים

	חיים מלמד
	–
	רשות הגז הטבעי, משרד התשתיות הלאומיות, האנרגיה והמים

	נחום יהושע
	–
	כלכלן ראשי, משרד התשתיות הלאומיות, האנרגיה והמים

	דרורה ליפשיץ
	–
	יועצת משפטית, משרד התשתיות הלאומיות, האנרגיה והמים

	מאיה עציוני
	–
	דוברת המשרד, משרד התשתיות הלאומיות, האנרגיה והמים

	אפרים צעידי
	–
	מנהל אגף פיקוח ובטיחות בגז, משרד התשתיות הלאומיות, האנרגיה והמים

	נורדן שלאבנה
	–
	רפרנטית אנרגיה באגף התקציבים, משרד האוצר

	אורן תמיר
	–
	מחלקת ייעוץ וחקיקה - משפט כלכלי-פיסקלי, משרד המשפטים

	רן כהן
	–
	ממונה בטיחות כימיה ונפט, משרד הכלכלה

	טובי בן שלום
	–
	קמ"ד חקירות באגף חקירות ומודיעין, משטרת ישראל, המשרד לבטחון פנים

	יפעת חסון
	–
	יועמ"ש יחידה כלכלית, משטרת ישראל, המשרד לבטחון פנים

	אשריאל אביזמר
	–
	בטיחות אש, המשרד לבטחון פנים

	קרן גלאון
	–
	יועמ"ש כבאות והצלה, המשרד לבטחון פנים

	נח יודלביץ
	–
	ראש תחום חומ"ס, כבאות והצלה, המשרד לבטחון פנים

	קלוד גוגנהיים
	–
	עוזר יועמ"ש  משטרת ישראל, המשרד לבטחון פנים

	פאדי ראשד
	–
	מינהל תכנון, משרד הפנים

	בני אביעד
	–
	סגן מנהל אגף מטענים שירותי הובלה, משרד התחבורה והבטיחות בדרכים

	יעל בן עמוס
	–
	לשכה משפטית, המשרד להגנת הסביבה

	טניה לסיציה מהל
	–
	אגף תעשיות, המשרד להגנת הסביבה

	יזהר יצחקי
	–
	סגן יועץ משפטי אגף טכנולוגי לוגיסטי, משרד הביטחון

	כפיר כהן
	–
	סמנכ"ל רגולציה ובקרה, מרכז השלטון המקומי

	אברהם פרל
	–
	יו"ר מרכז הגז, חברות הגז

	יורם טמיר
	–
	מנכ"ל מרכז הגז, חברות הגז

	גבי כספי
	–
	ראש אגף רכש מחשוב בטיחות ואבטחת איכות, דור אלון טכנולוגיות גז, חברות הגז

	אלה פרטוש
	–
	יועצת משפטית, מרכז הגז, חברות הגז

	אבי אשכנזי
	–
	מנכ"ל חברת אמגזית פ.ק, חברות הגז

	צור חרס
	–
	סמנכ"ל תפעול, פז גז, חברות הגז

	אורנה מרום
	–
	יועמ"ש, פזגז, חברות הגז

	תמים חרזאללה
	–
	מנהל אובק גז, חברות הגז

	עינת שרקי
	–
	עו"ד, מייצגת את חברת דלק גז, חברות הגז

	עידן בן ארי
	–
	מנכ''ל אמישראגז, חברות הגז

	חן להב
	–
	יועץ משפטי, אמישראגז, חברות הגז

	רונן לשם
	–
	יועץ משפטי, סופרגז חברה ישראלית להפצת גז בע"מ, חברות הגז

	אופיר שגב
	–
	עו"ד מייצג את חברת אובק גז, חברות הגז

	איילת גולומב-פלנר
	–
	עו"ד, חברת פז, חברות הגז

	כרמל פלדמן אבוטבול
	–
	מנהלת איגוד הכימיה והפרמצבטיקה, התאחדות התעשיינים

	יעל שכטר סיטמן
	–
	ראש תחום בריאות ואנרגיה, התאחדות התעשיינים

	נתנאל היימן
	–
	מנהל המחלקה הכלכלית, התאחדות התעשיינים

	מירי שאול
	–
	מנהלת רגולציה, בתי זיקוק לנפט - אשדוד

	ראובן צדוק
	–
	מנכ"ל, אגודה לתרבות הדיור

	פליקס וסרשטיין
	–
	מנהל פרוייקט דליה אנרגיות כח, חברות הפועלות בתחום  נפט וגז טבעי

	גיא זילברמן
	–
	מנכ"ל דלק, חברות הפועלות בתחום  נפט וגז טבעי

	שרון רוזנבלט
	–
	יועמ"ש חברת דלק, חברות הפועלות בתחום  נפט וגז טבעי

	ישי אשלגי
	–
	ראש תחום דוברות ורגולציה, חברת הגז הישראלית - נתיבי גז לישראל

	רועי מילר
	–
	עו"ד, חברת הגז הישראלית - נתיבי גז לישראל


<ייעוץ משפטי: >
איתי עצמון
<מנהל/ת הוועדה:>
לאה ורון
<רישום פרלמנטרי:>
יפעת קדם
<הצעת חוק הגז (בטיחות ורישוי) (תיקון מס' 4), התשע"ב-2012>
<היו"ר אבישי ברוורמן:>
אני פותח את הדיון בהצעת חוק הגז (בטיחות ורישוי) (תיקון מס' 4), התשע"ב-2012. אנחנו בפתיח של חוק הגז (בטיחות ורישוי). נתחיל היום בקריאת הסעיפים. מטרתו של תיקון החוק הזה היא להגביר את הבטיחות בתחום הגפ"מ. חשוב לנו להתקדם לנוכח המצב בשטח. רק אתמול היה אירוע שהסתיים עם הרוג ופצועים בבית חנינא בירושלים. 
החוק הזה מדבר גם בגז הטבעי. הוא יוצר קשיים להתפתחות התעשייה בשימוש בגז הטבעי. קיבלתי מספר פניות מהתעשייה. ייתכן שיהיה צורך לדלג היום על סעיפים ובשלב מאוחר יותר להכניס תיקונים נוספים. אני מבקש ממשרד האנרגיה להציע תיקונים, לתאם אותם עם המשרדים האחרים. אני רוצה להתקדם בנושא הגפ"מ שעל הפרק.  הגז הטבעי והגפ"מ אלה שני דברים שונים.  יש הבדל בין שמיטה והר סיני. גם שם יש את העניין של בטיחות, רק הבעיות שם שונות.
<נתנאל היימן:>
אם אני מבין את הפתיח שלך, אדוני היושב-ראש, הכוונה שלך לנושאים של הולכה ומתקני צריכה במשק הגז.

<היו"ר אבישי ברוורמן:>
אתה הבנת אותי נכון. אנחנו מדברים כבר הרבה זמן על כך שיש גז טבעי אבל אין גז.
<חן בר יוסף:>

כמו שהיושב-ראש אמר, החוק הזה מונח על המדף מזה זמן. המטרה שלו היא חיזוק מערכת האכיפה, קביעת כללים, מועדים, הסדרה של העוסקים בתחום הגז - הדגש הוא על גפ"מ. גם הגז הטבעי נכנס פה, אבל עליו נדון בהמשך - והחמרת הענישה על עבירות חמורות בתחום. לצערנו, יש עבירות מאוד מאוד חמורות בתחום. 

<היו"ר אבישי ברוורמן:>
ב-18 לפברואר 2014 התקיימה ישיבה ראשונה במהלכה שמענו הערות כלליות, כולל הערות כלליות של מר בר יוסף, לכן - -
<גל נוי אפרת:>
הצעת חוק הגז (בטיחות ורישוי) (תיקון מס' 4), התשע"ב-2012
תיקון שם החוק

1. בחוק הגז (בטיחות ורישוי), התשמ"ט-1989 (להלן – החוק העיקרי),




בשם החוק, המילים "(בטיחות ורישוי)" – יימחקו.

ההסבר למחיקת המילים "בטיחות ורישוי"  הוא שבמסגרת התיקון אנחנו מבקשים להסמיך את שר התשתיות הלאומיות לקבוע כללים וחקיקת משנה בתחום הצרכנות, להסדיר את מכלול משק הגפ"מ בישראל, לא רק את תחומי הבטיחות והרישוי. אנחנו מציעים לתקן את שם החוק כך שיתייחס למכלול המשק.
<היו"ר אבישי ברוורמן:>
אנחנו נתקן את השם, רק אנחנו מקווים שהוא יתמלא בתוכן. מי בעד?
הצבעה

בעד – פה אחד
נגד – אין
נמנעים –אין 

אושר
<גל נוי אפרת:>
תיקון סעיף 1 
2. בסעיף 2 לחוק העיקרי – 

(1) לפני הגדרה "גז" יבוא "בעל עניין", "נושא משרה" – כהגדרתם בחוק החברות";

(2) אחרי ההגדרה "גז פחמימני מעובה" יבוא:
"הספקת גז" – ייצור, מילוי, איחסון, הולכה, הובלה או שיווק של גז;

"חוק  החברות" – חוק החברות, התשנ"ט-1999;

"חוק התקנים" – חוק התקנים, התשי"ג-1953;";

את התיקון שאנחנו מבקשים לערוך בהגדרה של מתקן גז אנחנו נבקש לדחות להמשך. 

<היו"ר אבישי ברוורמן:>
אנחנו מדלגים על הגדרה (3)?
<גל נוי אפרת:>
כן, של מתקן גז.

<היו"ר אבישי ברוורמן:>
יש בעיה עם ההגדרות הראשונות?

<איתי עצמון:>
ההגדרה הזאת נוגעת להגדרה שטרם הגענו אליה. ההגדרה "הספקת גז" כוללת את הפעולות של הולכה והובלה של גז. אם מסתכלים בהגדרה "עבודת גז" כנוסחה בחוק העיקרי כיום, גם היא כוללת הולכה והובלה. השאלה אם נתתם את דעתכם לכפל הזה שיש כאן, האם יש לכך משמעויות לגבי הסעיפים האופרטיביים המהותיים.
<גל נוי אפרת:>
כן. אנחנו מודעים לכך שהעיסוקים של הולכה והובלה מופיעים בהגדרה של המונח "הספקת גז" וגם בהגדרה של "עיסוק בעבודות גז". אלו הן פעולות שמתאימות לעיסוק של ספקי גז שעוסקים בתחום של הולכה ובתחום של הובלה ולפעולות של עוסקים בעבודות גז שעוסקים באותן פעולות. הכוונה בהולכה היא לעוסק בעבודות גז, לדוגמה מפעיל מתקן של הולכה. יש לכך התייחסות גם בתקנות הגז (בטיחות ורישוי) (רישוי עסקים בעבודות גפ"מ). הובלה מתייחסת גם לעוסק בעבודות גז שמוביל גז. גם לעיסוק הזה יש התייחסות באותן תקנות.
<איתי עצמון:>
אדוני, יש לי הערה נוספת לגבי הגדרה "הספקת גז". ההגדרה כוללת גם שיווק של גז, ובכלל זה גז טבעי. לפי סעיף 5 לחוק משק הגז הטבעי, שיווק גז טבעי אינו טעון רישיון, אלא אם כן הדבר נקבע בתקנות באישור ועדת הכלכלה. אני לא כל כך בטוח, כאשר קוראים את סעיף 9 לחוק העיקרי שקובע שמי שקיבל רישיון לפי פרק ב' לחוק משק הגז הטבעי אינו חייב ברישיון גם לפי חוק זה, דהיינו לפי חוק הגז (בטיחות ורישוי), שהסעיפים עולים בקנה אחד עם ההגדרה הזאת, כיוון שהספקת גז שכוללת גם שיווק גז תהיה טעונה רישוי לפי החוק הזה.
<אורן תמיר:>
אדוני, זאת נקודה שהיא הערה חשובה.  זה נובע - -
<היו"ר אבישי ברוורמן:>
אני לא מאשר את ההגדרה "הספקת גז". את ההגדרה "חוק החברות", את ההגדרה "חוק התקנים" ואת ההגדרה "מתקן גז" אני מעלה להצבעה. מי בעד?
הצבעה

בעד – פה אחד
נגד – אין
נמנעים – אין
אושר
<גל נוי אפרת:>
(4) בהגדרה "מתקן גז לצריכה עצמית" בסופה יבוא "למעט מתקן גז המשמש
לתדלוק כלי רכב";

(5) אחרי ההגדרה "מתקן גז לצריכה עצמית" יבוא:
"מפקח" – מפקח שהוסמך לפי פרק ד'";

(6) בהגדרה "עבודת גז", במקום "התקנה" יבוא "תכנון, התקנה";

(7) בהגדרה "ספק גז" – תימחק;
(8) לפני ההגדרה "השר" יבוא:
"צרכן גז" – מי שרוכש גז לשימוש עצמי;

"רישיון לעיסוק בעבודת גז" – רישיון לעיסוק בעבודת גז שניתן לפי סעיף 9;

"רישיון ספק גז" – רישיון לעיסוק בהספקת גז שניתן לפי סעיף 9;

"שליטה" – כהגדרתה בחוק ניירות ערך, התשכ"ח-1968;";

(9) בהגדרה "השר" – במקום "האנרגיה והתשתית" יבוא "התשתיות הלאומיות, האנרגיה והמים";
(10)  אחרי ההגדרה "השר" יבוא:
"ת"י" – תקן ישראלי כמשמעותו לפי חוק התקנים שהפנייה אליו מצויה

באתר האינטרנט של משרד האנרגיה והמים; 



<איתי עצמון:>
אדוני, סליחה שאני קוטע, אבל אני מציע שבינתיים את כל נושא התקנים לא נאשר. כאשר נגיע לסעיפים המהותיים נבחן אם התקנים האלה רלוונטיים רק לעוסקים, דהיינו רק לספקים, או לציבור רחב. אדוני בוודאי מכיר את סוגיית ההפניה לתקנים וההחלה הישירה של תקנים על ציבור שלא יכול לעיין בהם. אני מציע לא לאשר בינתיים את התיקון הזה.
<גל נוי אפרת:>
בעקבות ההערות ששמענו מהייעוץ המשפטי של הוועדה השמטנו את ההפניה לתקנים בכל המקומות שבהם הכוונה הייתה בהיבט של צרכנים.  אין מניעה מבחינתנו לדון בזה בהמשך.
<איתי עצמון:>
האם חד משמעית התקנים האלה חלים רק על הספקים?
<גל נוי אפרת:>
נכון, התקנים האלה חלים על הספקים. הם מחויבים - -



"ת'"י 70" – מכלים למילוי חוזר לגזים פחמימניים מעובים (גפ"מ);



"ת"י" 158" – ת"י 158 חלק 4 – מתקנים לגזים פחמימניים מעובים (גפ"מ):



בדיקות;



"ת"י 844" – "ת"י 844 – מכלים שלא למילוי חוזר, לגז פחמימני מעובה (גפ"מ);



"ת"י 4295" – ת"י 4295 – מכלי לחץ."

<היו"ר אבישי ברוורמן:>
מי בעד?

הצבעה

בעד – פה אחד
נגד – אין
נמנעים –אין 

אושר
<גל נוי אפרת:>
3. בסעיף 2 לחוק העיקרי – 
(1) האמור בו יסומן "(א)" ובו, אחרי "וכן את" יבוא "בטיחות" והמילים "ובלבד
שאינה צריכה לשימוש ביתי" – יימחקו;

<איילת שקד:>
מה מטרת השינוי?

<גל נוי אפרת:>
סעיף 2 לחוק הגז הוא סעיף הסמכה כללי שמסמיך את שר התשתיות הלאומיות להסדיר בצו את בטיחות הטיפול בגז ובמתקני גז. הסעיף כיום מחריג את הסמכות בכל מה שקשור לבטיחות הצריכה לשימוש ביתי. בעקבות החלטת ממשלה היסטורית בה נקבע כי האחריות על הבטיחות בגז במגזר הביתי עוברת לידי המשרד שלנו, משרד האנרגיה, אנחנו מציעים לתקן את סעיף 2 ולבטל את ההחרגה שקיימת כיום בסמכות של השר. אנחנו רוצים לקבוע סמכות כללית ורחבה של השר להסדיר בצווים את כל מה שקשור לבטיחות הטיפול בגז ומתקני גז.
<קארין אלהרר:>
מה לא באחריות של השר היום?

<גל נוי אפרת:>
האחריות היום היא להסדיר בצו את בטיחות הייצור, המילוי, האחסנה, ההולכה או השיווק של גז או של מתקן גז, וכן את הצריכה של גז, ובלבד שאינה צריכה לשימוש ביתי. אנחנו מבקשים לבטל את ההחרגה של השר לקבוע בצו הוראות לעניין בטיחות הצריכה לשימוש ביתי.

<היו"ר אבישי ברוורמן:>
כולל גם צריכה.

<גל נוי אפרת:>
זאת אומרת, להוסיף לו סמכות לקבוע בצו ענייני בטיחות של צריכה לשימוש ביתי.
<קארין אלהרר:>
לגז הטבעי?

<איילת שקד:>
מי קבע את זה עד היום?

<חן בר יוסף:>
משרד הכלכלה.

<פליקס וסרשטיין:>

אמנם הייתה כאן החלטה לדלג על הגדרה של "מתקן הגז", אבל אני חושב שבלי להבין מה הוא מתקן גז כל הדיון שלנו כאן הוא די עקר. הגדרה של מתקן גז היום בחוק היא די שגויה.
<היו"ר אבישי ברוורמן:>
אולי תסביר לנו כרגע מה שגוי במתקן גז, מה ההגדרה הנכונה שלך למתקן גז.
<פליקס וסרשטיין:>
במתקן גז נכללים היום גזי השריפה וכל המתקנים, קבועים או מיטלטלים, שקשורים לגזי הפליטה. החוק אמור היה להתרכז בגז הטבעי. במקום זה הוא משום מה גולש לכל מיני מתקנים שמטופלים על ידי חוקים אחרים.
<היו"ר אבישי ברוורמן:>

יש בעצם 3 דברים. יש את הגפ"מ, יש את הגז הטבעי ויש את מה שנקרא גזי הפליטה, שאלה גזים אחרים. את שאר הירקות אתה אומר שלא כדאי להכניס, כי זה ייעשה בלגן עוד יותר גדול.
<פליקס וסרשטיין:>
אכן.

<חן בר יוסף:>
אכן אבחנה נכונה. אנחנו צריכים לראות איך אנחנו עושים את התיקון בה. כרגע, כיוון שאנחנו לא דנים בסעיף 3 - - במכלול הכולל של הדבר הזה נעשה בדיקה.
<היו"ר אבישי ברוורמן:>
זה מה שהפריע לי בתחילה. לגבי הגפ"מ אנחנו ברורים, אנחנו נחושים. לגבי הגז הטבעי אנחנו לא ברורים. עכשיו הוספת לנו את הפליטות האחרות. 

<קארין אלהרר:>
אני לא מצליחה להבין למה צריך לעשות את ההפרדה הזאת.
<היו"ר אבישי ברוורמן:>
מר וסרשטיין, אולי תסביר למה הפליטות שונות מהגז הטבעי?

<פליקס וסרשטיין:>
אנחנו מפחדים או חוששים בגזים, בין אם זה גפ"מ ובין אם זה הגז הטבעי, מהדליפות של הגז והצתתו, שריפתו או פיצוצו בצורה לא מבוקרת. כאשר שרפנו את הגז הטבעי הסכנה הזאת נעלמת. חלק לא מבוטל בהגדרת המתקן היום מטפל בתוצרי השריפה. זאת פשוט טעות.
<היו"ר אבישי ברוורמן:>
אני מבקש ממך, חן, או מכל נציגי המשרד לתשתיות לאומיות, להכין את כל ההתאמות הנדרשות בהצעת החוק לצורך הסדרת תחום הגז הטבעי ותחום גזי הפליטה. 

<איתי עצמון:>
אדוני, יכול להיות שההערה הזאת מקדימה את המאוחר. אני בכל זאת רוצה להסב את תשומת הלב לכך שהסמכות שניתנת בסעיף 2 היא לכאורה סמכות מאוד מאוד רחבה - להסדיר בצו את כל היבטי הבטיחות. בסעיף 30, אם אינני טועה, להצעת החוק מוצע לבטל את הפיקוח הפרלמנטרי של ועדת הכלכלה לאותם צווים. ככל שהסמכות נותרת מאוד מאוד רחבה, יש לשקול בכובד ראש אם ראוי לבטל את הפיקוח הפרלמנטרי. אני אומר את ההערה הזאת כדי שתהיה לנו on the back of our mind כשנגיע לסעיף.
<היו"ר אבישי ברוורמן:>
העמדה שלנו היא די ברורה, לפחות שלי. לדברים עקרוניים פיקוח פרלמנטרי, בדברים שהם טכניים, שאלה דברים של עודף רגולציה שיוצרים בירוקרטיה, לא. שיסבירו את זה מתי שזה יגיע.
<קארין אלהרר:>
אדוני היושב-ראש, בדברים האלה הטכני הוא לפעמים גם המהות.
<היו"ר אבישי ברוורמן:>
לא לכל דבר אתה יכול להיכנס כוועדת הכלכלה. אם דברים קורים במשבר, אז עד שתגיעי לוועדת הכלכלה מישהו ימות, חס וחלילה.
<איתי עצמון:>
מכיוון שהסמכות מנוסחת בצורה כה רחבה קצת קשה לברור מה מהותי ומה לא מהותי, לכן הערתי את ההערה.
<היו"ר אבישי ברוורמן:>
שיסבירו לנו - -

<חן בר יוסף:>

כשנגיע לסעיף 30 נדון בזה שם.
<גל נוי אפרת:>
(2) אחרי סעיף קטן (א) יבוא:
"(ב) בעל היתר לפי סעיף 4, בעל רישיון ספק גז או סוכן מטעמו וכן

בעל רישיון לעיסוק בעבודת גז, יחזיקו מתקן גז שבבעלותם או בשימושם

וכן יעסקו בהפסקת גז או בעבודת גז, הכל לפי העניין, באופן בטיחותי."

בתיקון הזה אנחנו מבקשים להעביר את ההוראה שקבועה כיום בסעיף 7 בחוק למקום שלדעתנו נכון יותר לקבוע אותה, שזה לסעיף 2, כאשר המהות היא אותה מהות - חיוב של מי שקיבל רישיון ספק גז, מי שקיבל רישיון לעיסוק בעבודת גז ומי שקיבל היתר להפעלת מתקן גז להחזיק מתקן גז או לעסוק בהספקת גז או בעבודת גז באופן בטיחותי. זה בהקשר של סעיף 2, שמסמיך את השר להסדיר - -
<לאה ורון:>
מחקתם את המילה "תקין שמופיעה בסעיף 7.
<גל נוי אפרת:>
אני חושבת ש"באופן בטיחותי" כולל את המילה "תקין". 

<איתי עצמון:>
מדוע לא קשרתם בין הסעיף הזה לבין קיום הצווים לפי סעיף 2, כלומר באופן בטיחותי ובהתאם להוראות לפי סעיף קטן (א)?
<אורן תמיר:>
אנחנו רואים את זה כנורמה הרבה יותר רחבה. יש נורמה אוסרת שאומרת שהחובה לגבי כל אותה אוכלוסייה מפוקחת היא לעשות שימוש בחובותיה, להפעיל את חובותיה באופן בטיחותי. המשמעות של ההוראה הזאת האופרטיבית היא אחר כך לצרכים פליליים. המשמעות של ההפרה של הסעיף הזה תהיה עבירה פלילית.
<איתי עצמון:>
זה מחדד את השאלה, כיוון שלא ברור לגמרי מה זה באופן בטיחותי, בפרט אם אני קורא את ההסמכה בסעיף 2(א).
<אורן תמיר:>
צווים שיותקנו לפי סעיף 2 הם סעיפים שבאים להסדיר את העניין, לכן הקישור בעינינו הוא קישור מובן מאליו. אם הוועדה מעוניינת להבהיר, אין לנו התנגדות.
<גל נוי אפרת:>
גם לנו.
<איתי עצמון:>
אדוני, האם להוסיף את המילים "באופן בטיחותי ובהתאם להוראות לפי סעיף (2)", או את המילים "בהתאם להוראות חוק זה"? האם יש תקנות נוספות שרלוונטיות לנושא הבטיחות?
<אורן תמיר:>
להבנתי, התקנות כולן קשורות לבטיחות.
<איתי עצמון:>
עכשיו תהיה הסמכה גם לקבוע הוראות צרכניות.
<אורן תמיר:>
נכון. אם אנחנו מדברים רק על אופן בטיחותי או הוראות לפי סעיף 2 - -
<איתי עצמון:>
המילה "או" או האות "ו"?

<גל נוי אפרת:>
האות "ו".

<עידן בן-ארי:>
אני רוצה להתייחס לסעיף 2(א) ולתיקון המוצע. מוצע שהשר יפקח ויוציא צווים לגבי הבטיחות של הצריכה הביתית. אנחנו תומכים בעניין. סעיף (ב) אומר שבעל ההיתר וספקי הגז צריכים לפעול לפי הצווים. חסרה לי פה חוליה קריטית. אנחנו עוסקים בחוק שעניינו בטיחות. אנחנו רוצים לשפר את הבטיחות. אנחנו יודעים שיש הרבה אירועי גפ"מ שמתרחשים בתוך הבית של הלקוח, של הצרכן. כשאנחנו בודקים את האירועים האלה אנחנו רואים שלעיתים קרובות קורים אירועים שנובעים מהתנהלות לא זהירה, לא נכונה של המשתמש. כמו שאדוני ציין בפתיח לדבריו, מישהו הכניס בלון גז והתחיל לעשות שם חיבורי גז. רואים אנשים שמשחקים עם מערכת הגז וגורמים לאסונות. אם רוצים לעשות שינוי וקפיצת מדרגה במצב הבטיחות במשק הגפ"מ, צריך להכניס את המשתמש למערכת. כמו שלנהג במכונית אסור לנהוג מעל 90 קילומטר, כך לצרכן גז אסור לשחק עם מערכת הגז שלו. אסור לו לצרוך גז כשהמערכת שלו לא בסדר.
<היו"ר אבישי ברוורמן:>
הקריטריונים צריכים להיות מאוד מאוד ברורים, כמו ששינינו את הנושא לגבי נהיגה באלכוהול שהדברים מאוד מאוד ברורים.
<עידן בן-ארי:>
מדובר פה על 6,7 דברים שיכולים לעשות את השינוי. בלי זה לא יהיה כלום.

<חן בר יוסף:>

יש הערה של משרד המשפטים לעניין של חובת הציבור לגבי השימוש במתקנים. 

<
היו"ר אבישי ברוורמן:>
עזוב אותי מהעניין היורידי. יש את העניין הסובסטנטיבי. אם לא תהיה אכיפה בנושא שהוא עבירה חמורה, העסק הזה ימשיך להיות פרוץ. מה אתה אומר לגבי ההערה של מר בן ארי?
<חן בר יוסף:>
אפשר לפתוח פה את הסוגריים של האכיפה על מגבלותיה, במיוחד כשאנחנו מגיעים ל-2.5 מיליון בתי אב שבתוכם כל אחד מחמשת הדיירים חי. אם אנחנו מגיעים לאכיפה אנחנו בסדר גודל של שאלה ענקית. 
<היו"ר אבישי ברוורמן:>
בצרות. 

<חן בר יוסף:>
השאלה אם לא צריך להיות איזה שהוא דגל שמתנוסס ואומר את זה. לדעתי יש פה הערה משפטית יותר מהותית בעניין הזה.
<היו"ר אבישי ברוורמן:>
הייתה לנו דוגמה בנושאים אחרים, כשדיברנו על מספר האוכפים וראינו שהיו 5,6 בנושא של הגז. הדרך הטובה ביותר לאכיפה היא נבוט גדול. ברגע שתפסת מישהו – נבוט. זה מוריד את מספר הבקרים. אם תופסים מישהו, תולים אותו בחצר העיר למען יראו וייראו. האם זה הכיוון שקורה כאן?

<קארין אלהרר:>
למה זה מתאים לפה? 

<היו"ר אבישי ברוורמן:>
כי בין השאר זה אחד הדברים שהם רוצים למנוע בגפ"מ.
<לאה ורון:>
היא שואלת לגבי האכסניה בסעיף שעניינו במתן סמכויות לשר.
<עידן בן-ארי:>
חסר לי סעיף (ג), גברתי. סעיף (א) אומר שהשר רשאי לקבוע תקנות, צווים וכו'. סעיף (ב) אומר שספקי הגז צריכים לקיים. חסר לי סעיף (ג) שאומר שצרכן הגז צריך לקיים את הצווים שיהיו. היום אין צווים. כל אחד יכול לבוא ולעשות מה שהוא רוצה. 
<אופיר שגב:>
לגבי התשובה לעניין הזה. הצענו בישיבה הקודמת, ואדוני גם התלהב מהרעיון, להתקין גלאי גז בכל בית מגורים. זה יפתור את כל הנושא. 
<היו"ר אבישי ברוורמן:>
מה עם הסיפור של הגלאים? שלחתי אתכם. אולי זה כל הסיפור.
<אופיר שגב:>
זה נושא שיכול לפתור את כל הבעיה. החוק הזה מלא בסמכויות שאי אפשר ליישם אותן. מדובר בסמכויות שיופנו כולן כלפי הספקים הקטנים, יחסלו לגמרי את הרפורמה ולא יהיו יותר ספקים קטנים. מחפשים אותם. לגבי הגדולים אי אפשר לעשות כלום. לא ישללו להם את הרישיון, לא ישאירו חצי מדינה בלי גז. 

<היו"ר אבישי ברוורמן:>
מה עם  הרעיון לגבי הגלאי?
<אופיר שגב:>
 אי אפשר להעניש על נושא כזה כללי, להגיד במשפט כללי: אתה מטפל באופן לא בטיחותי. אין לזה ידיים ורגליים. צריך הוראות, צריך תקנות. צריך להגיד שאם אתה מפר את התקנות האלו או את הצווים זאת עבירה פלילית. אי אפשר לעשות עם הדבר הזה - -
<היו"ר אבישי ברוורמן:>
זה ברור.
<אופיר שגב:>
מה שהסעיף אומר.
<היו"ר אבישי ברוורמן:>
מה לגבי הנושא של הגלאי? זה עלה בפעם שעברה. אני מבין שזה מקובל במקומות אחרים בעולם. זה יכול לשנות פה את הבעיה של האיתור בצורה מאוד משמעותית.
<חן בר יוסף:>
לגבי הגלאי מספר דברים. בוועדת התקינה שדנה בעניין - ועדת תקינה 403 - עמדו על הפרק מספר מרכיבים טכניים – גלאי, צינור. זה לא צינור הגומי שיש היום. כל הדברים האלה נמצאים כרגע בדיונים בוועדת תקינה. 

<לאה ורון:>
באיזו ועדה?

<היו"ר אבישי ברוורמן:>
הסיפור הזה של הוועדה זה - -

<לאה ורון:>
הנושא עלה במחצית פברואר בוועדת הכלכלה. אתם התבקשתם לבדוק.
<חן בר יוסף:>
בדקנו. נשלחה אתמול מאוחר, לצערי,  עבודה שלנו לוועדה בעניין הזה. הגלאים האלה סובלים משני היבטים. אחד, הגלאים הזולים שנעים בין 250 עד 400 שקל, כולל התקנה, אמינותם מאוד נמוכה. זה אומר שכל שנה צריך לחזור ולבדוק אותם. יש להם בטרייה שצריך לבדוק שלא נגמרת. אני מניח שכולנו היינו בכל מיני חדרים שיש בהם גלאי עשן שאפשר לעשן לידם ולא קורה כלום.  אנחנו מדברים על איזה שהוא סימוי עיני הציבור. העלות של הגלאים היותר יקרים היא סדר גודל של 1500 שקל לבית אב. אנחנו מזכירים שזה מוצר שנמצא ב-2.5 מיליון בתי אב בישראל. אורך החיים המשוער שלהם הוא 3 עד 5 שנים. עלות ההחלפה או החידוש שלהם הוא 600 שקלים לשנה. חישבנו עלות משקית של 525 מיליון שקלים לשנה.
<קארין אלהרר:>
מה עושים בעולם?
<חן בר יוסף:>
מי שרוצה יכול לשים גלאי. אין תקן מחייב לגלאים.
<קארין אלהרר:>
לצרכן הרבה יותר קל להחליף בטרייה מאשר לבדוק את תקינות החיבורים. זה נשמע לי יותר הגיוני. 
<מיכל רוזין:>
אסור לו לבדוק את תקינות החיבורים. אסור לו לבדוק כלום.
<חן בר יוסף:>
דרך אגב, הגלאי הזה בהפסקת חשמל מנתק את הגז. אני זוכר את החורף האחרון. בתור אחד שלא היה לו חשמל הגז היה מענה. 
<יורם טמיר:>
בדיון היו גם גלאים פאסיביים. 
<חן בר יוסף:>
יש גם גלאים פאסיביים שהאמינות שלהם קצת יותר נמוכה. במקרה הטוב הם יצפצפו. במקרה של בית חנינא המשפחה פתחה דלת ולא הרבה אחרי היה הפיצוץ. שם זה לא היה עוזר. גלאים פאסיביים הם אכן יותר זולים. האפקטיביות שלהם יותר נמוכה. רמת הבטרייה מאוד קובעת, כי אם הצפצוף חלש אף אחד לא שומע והגז ממשיך להתפשט. אני מזכיר לכולנו שבגז יש גלאי. יש את המרקפטן, שזה מוסף הריח שיש בגז. לגז עצמו אין ריח. הוא בעצם נותן אינדיקציה לזה שיש דליפת גז. יש לנו איזה שהוא גלאי. יש פה עלות משקית מאוד מאוד גבוהה. היא לא טריוויאלית על מוצר שהוא מוצר שנמצא בכל בית אב בישראל, גם באוכלוסיות מאוד מאוד חלשות.
<מיכל רוזין:>
למה לא לחייב את החברות לגבי הגלאים?
<חן בר יוסף:>
אין ארוחות חינם. אם תחייבי את החברות, יעלה המחיר של הגז. זה לא יורד מהשמיים.
<מיכל רוזין:>
אם זה מציל את הציבור, אז אולי זה - -
<היו"ר אבישי ברוורמן:>
זה מעלה את המחיר.
<קארין אלהרר:>
מדובר על 600 שקל חד פעמי.
<חן בר יוסף:>
לא. 

<יצחק וקנין:>
כל שנה אתה צריך - -

<חן בר יוסף:>
כל כמה שנים צריך לחדש את זה.  600 שקל זה עלות החידוש.

<קארין אלהרר:>
אמרת להחליף בטרייה. בטרייה עולה 1500 שקל?

<חן בר יוסף:>
החלפת הבטרייה זאת לא הבעיה. מה שעולה בהחלפת הבטרייה  זה להביא את הטכנאי שיבדוק ויגיד לך שהבעיה בבטרייה, לא ברכיב אחר.
<קארין אלהרר:>
כל כמה זמן צריך להגיע טכנאי כדי לבדוק את תקינות - -?
<חן בר יוסף:>
אנחנו מעריכים את אורך החיים של זה ב-3 עד 5 שנים. אם ניקח, במקרה הטוב, 5 שנים, זה 1500 שקל התקנה ראשונית, כאשר פעם ב-5 שנים 600 שקל.  

<מיכל רוזין:>
הוא ממילא מגיע לבדוק את בלוני הגז.
<חן בר יוסף:>
פעם ב-5 שנים בודקים את תקינות המערכת כולה.
<קארין אלהרר:>
זה לא מעט. 

<חן בר יוסף:>
זה לא מעט, אבל זו העלות של זה.

<כרמל פלדמן אבוטבול:>
גלשנו לדיון על הגלאים, אבל מה שהביא לזה הוא הנושא הצרכני. לפני התקנת גלאים יש מספר כללים שאנחנו חושבים שצריכים לחול על הצרכן. גלאי זה לא תחליף לזה או פתרון לזה. אנחנו מדברים על לחייב את הצרכן לרכוש גז מספק גז מורשה, לוודא תקינות של המערכות בתוך ביתו של הצרכן.
<קארין אלהרר:>
מה זה לוודא תקינות של המערכות?
<כרמל פלדמן אבוטבול:>
שאין ריח גז, לתת אפשרות לטכנאי להיכנס על מנת לבדוק בתוך הבית.
<קארין אלהרר:>
יש הבדל בין לאפשר לטכנאי להיכנס ובין לוודא תקינות מערכות. זה לא נשמע לי אותו דבר.

<היו"ר אבישי ברוורמן:>
אני עוצר כאן. אנחנו עוד לא נכנסים לכניסה. נגיע לסעיף. 
<קריאה:>
זה במסגרת הכניסה לעובי הקורה.

<היו"ר אבישי ברוורמן:>
ביקשתי בעבר שתהיה תשובה לגבי הגלאי. אני לא רואה שיש תשובה. 

<יהודה גסנר:>
אין שום מניעה שחברות הגז תתקנה על חשבונן בבית הלקוח כחלק מקידום מכירות וכחלק מתחרות אל מול חברות אחרות.

<היו"ר אבישי ברוורמן:>
נשמע רעיון יפה. כל המנכ"לים של אמישראגז ופזגז, רשמתם? תודה.
<איתי עצמון:>
אני מבקש התייחסות של נציג משרד המשפטים לעניין התיבה "באופן בטיחותי". אם אנחנו כותבים "באופן בטיחותי בהתאם להוראות לפי סעיף 2",  האם זה מחדד את החובה שמוטלת כאן,  בפרט לאור העובדה שיכול שתוטל בשל הפרה סנקציה פלילית? מה בעצם התוכן של "באופן בטיחותי"?
<אופיר שגב:>
בהתאם לתקנות שיותקנו, אחרת אין לזה - -
<איתי עצמון:>
אני אשמח לשמוע את ההתייחסות של עו"ד אורן תמיר.

<אורן תמיר:>
התפישה שלנו הייתה שהמילים "באופן בטיחותי" היא הוראה כללית. היא יכולה להיגזר, בין היתר, מהוראות סעיף 2, אבל יכולה גם להיגזר מנורמות אחרות. אם אנחנו מגיעים לעבירה פלילית, מדובר בתזה שהתביעה תצטרך להוכיח בבית משפט, להוכיח את הקשר בין הפרת ההתנהגות לבין ההיבט הבטיחותי או התוצאות הבטיחותיות הבעייתיות. ככל שיש כוונה של הוועדה לצמצם את זה רק לאותן הוראות בטיחות שנקבעות על פי הסמכות בסעיף 2, אין לנו התנגדות. אני חושב שמפסידים בדרך סוג התנהגויות מסוימות שאולי הרגולטור, משרד התשתיות לא צפה שעלולות ליצור בעיות בטיחותיות. זאת הדילמה. הדילמה האם אנחנו מתחמים את עצמנו לאותן הוראות של סעיף 2, או שאנחנו מאפשרים הוראה כללית כי יש כל מיני דברים שאנחנו לא יודעים לצפות.
<איתי עצמון:>
מה הייתה חוות הדעת של המחלקה הפלילית במשרד המשפטים? אם כותבים את המילים "באופן בטיחותי", זה יוצר עבירה ברורה מספיק?
<אופיר שגב:>
איך יודעים מה זה אומר?

<אורן תמיר:>
עמדתנו היא שזה יוצר עבירה ברורה. אם אנחנו מגיעים להליך פלילי, התביעה תצטרך להוכיח ברמה של מעבר לספק סביר שמדובר בהפרת הוראה שהשליכה על הבטיחות. לצורך כך הם יכולים לעשות שימוש בחוות דעת מקצועיות ובדברים מהסוג הזה. בעינינו העבירה היא עבירה לגיטימית לחלוטין, מקובלת בהקשרים רגולטורים אחרים.

<עיעידן בן-ארי:>
אנחנו לא מכירים סטנדרט בטיחותי אחד פה ואחד פה. מי יקבע? אם עונשין - -
<קריאה:>
זאת בעיה. זה משפט פלילי. זה לא צחוק.
<אורן תמיר:>
פלילי באופן רגיל קובעים שופטים. 

<קריאה:>
איך השופט יקבע?

<אופיר שגב:>
קובעים על בסיס סטנדרטים.

<אורן תמיר:>
אין ספק שיהיה יותר קל כאשר הרגולטור קובע הוראות, עושה שימוש בסמכותו לפי סעיף 2, אומר שבעניין הזה והזה כך צריך לנהוג, אומר שזה קשור לבטיחות. כשהולכים עם תזה כזאת לבית משפט, מקרה כזה יהיה מאוד קל להוכיח. אנחנו בהקשר שהבטיחות חשובה בו מאוד. לעיתים אי אפשר יהיה לצפות את כל סוגי ההתנהגויות ואת כל סוגי ההתנהלויות. במקרה כזה צריך לאפשר גמישות, זה כל מה שאנחנו אומרים. זה יהיה החריג, זה לא יהיה הכלל. ככלל נלך לצווים לפי סעיף 2. 
<איתי עצמון:>
אולי נכתוב את המילים "ובכלל זה לפי סעיף 2" כך שזה בכל זאת מכוון את ההתנהגות של בעלי ההיתרים והספקים, כלומר  תהיה עליהם חובה לפעול באופן בטיחותי, בפרט לפי הצווים שייקבעו לפי סעיף 2. 
<אורן תמיר:>
אין לנו התנגדות.
<איילת גולומב-פלנר:>
אני רוצה להסביר מה המשמעות של הטלת אחריות על הצרכן.  החובה של הצרכן היא חצי פאסיבית. הצרכן אמור לא לעשות פעולות שיגרמו לנזקים בבית שלו. כרגע זה לא כתוב בשום מקום. אנחנו יודעים שחלק גדול מהנזקים נגרמים כתוצאה מפעולות אקטיביות שהצרכן עושה בניגוד לכל כללי הבטיחות. הדבר השני זה שהוא צריך לדאוג שמה שקיים על פי הדין יתבצע. יש בדיקה תקופתית פעם ב-5 שנים. הצרכנים לא משתפים פעולה, לא מאפשרים לחברות הגז לבוא לעשות את הבדיקות. העניין של אחריות הצרכן איננה כרגע על סדר היום.

<

היו"ר יצחק וקנין:>
אנחנו לא דנים כרגע בסעיף הזה. כשנגיע לסעיף נרחיב את הדיון.
<עידן בן-ארי:>
אדוני, אין סעיף.
<היו"ר יצחק וקנין:>
אין סעיף כזה. 

<איילת גולומב-פלנר:>
עוד מילה בהקשר הזה. אני חושבת שמשרד המשפטים ומינהל הדלק צודקים שיש כאן סעיף שהוא סעיף הצהרתי. יש לו אחר כך משמעויות. הסעיף אומר שהחברות צריכות לפעול באופן בטיחותי והצרכן צריך לפעול בהתאם לכללים האלה. כהצהרה על החוק הזה אני חושבת שזה הכרחי כבר כאן. אחר כך יהיה לזה תרגום מעשי.
<אורן תמיר:>
אני רוצה להשיב באופן כללי. מידת האחריות של הצרכן זה דבר שאין חולק עליו. לאנשים יש כל מיני מתקנים, כל מיני מוצרים. ה-common sense מחייב שתהיה להם אחריות לדברים. השאלה שנשאלת פה בוועדה היא אם יש הצדקה במסגרת חוק להטיל חובה סטטוטורית על צרכנים לדאוג למתקנים.
<היו"ר יצחק וקנין:>
אני מסכים איתך לחלוטין. יש פה מישהו שמנסה להוריד טיפה מהאחריות שלו, לזרוק אותה על הלקוח. 
<עיעידן בן-ארי:>
האם יש חולק בשולחן הזה שלא טוב שצרכן יקנה גז ממי שהוא לא רשוי במדינת ישראל?

<היו"ר יצחק וקנין:>
זה ודאי. 
<עידן בן-ארי:>
יפה, אז מה זה קשור - -?

<היו"ר יצחק וקנין:>
אם יש ספק כזה, מישהו צריך לטפל בו.
<עידן בן-ארי:>
לא מטפלים בו.
<היו"ר יצחק וקנין:>
הרגולטור צריך לטפל בו. 

<עידן בן-ארי:>
האם יש חולק שאסור להכניס בלון הביתה?  האם יש חולק שאסור לשחק עם הגז? מה זה קשור לאחריות, אדוני? זה כללי התנהגות
<היו"ר יצחק וקנין:>
אתה מנסה לגלגל משהו למישהו אחר.
<עידן בן-ארי:>
ממש לא, אדוני.
<היו"ר יצחק וקנין:>
כולנו צרכנים. אנחנו לא חיים באיזה אקווריום.
<עידן בן-ארי:>
אני מדבר מאספקט של בטיחות נטו. 

<היו"ר יצחק וקנין:>
אני אומר לך שב-99% מהמקרים כמעט אף אחד לא נוגע במערכת הגז שלו.
<עידן בן-ארי:>
זה לא נכון, אדוני.
<קריאה:>
לא בתקלות. 

<היו"ר יצחק וקנין:>
גם בתקלות מזמינים את אותו טכנאי. יש מקרים, אבל אתם לא יכולים לקחת את זה במין סחף כזה כאילו 20% ממשקי הבית או הצרכנים מתעסקים. מי מתעסק?

<עידן בן-ארי:>
אולי תיתן למשרד התשתיות לדבר. הם מטפלים באירועים האלה, לא אני. שיגידו מה הם חושבים.
<איילת גולומב-פלנר:>
אנחנו מחפשים את הגישה הכי יעילה. זה כמו ברכב. זה שחברות הרכב צריכות לייצר רכבים בטיחותיים אין מחלוקת על זה, אבל זה שבסופו של דבר הנהג שנוהג ברכב הוא זה שצריך לדאוג לכך שלרכב יהיה רישוי זה גם מובן מאליו.
<היו"ר יצחק וקנין:>
אין שום השוואה.

<איילת גולומב-פלנר:>
או במעליות. אדוני, זה בדיוק אותו דבר. במעליות מי שאחראי להזמין את המהנדס זה הבניין, זה לא המהנדס. אותו דבר בגז. אני לא חושבת שצריך להסיר - -
<היו"ר יצחק וקנין:>
בדרך כלל כשיש תקלה מזמינים את הטכנאי של אותה חברה. כשלי יש תקלה אני מזמין את הטכנאי.
<קריאה:>
אדוני כן, אבל אחרים לא. 

<איילת גולומב-פלנר:>
אנחנו לא מסירים את האחריות מחברות הגז, אנחנו רק מטילים אותה - -
<היו"ר יצחק וקנין:>
במקרה אני מכיר את הדיונים בנושא של הגז. בשנים האחרונות התקינו תקנות על כך שאתם מחויבים כל מספר שנים לבדוק את המערכת, מה שלא היה בעבר.
<עידן בן-ארי:>
לא על זה מדובר, אדוני. אין ויכוח על זה.
<איילת גולומב-פלנר:>
זה לא במקום.
<היו"ר יצחק וקנין:>
זה לא במקום, אבל אני אומר שבדרך כלל הצרכנים לא מתעסקים במערכת הגז.
<עידן בן-ארי:>
יש פה תקנה שאומרת שהשר רשאי להתקין תקנה לבטיחות הצריכה של הגז. אם לא מוכנס סעיף (ג) שאומר שגם צרכן גז יהיה חייב לציית לתקנות העתידיות - - נניח השר יחליט, יביא לפה תקנות, יגיד שהוא רוצה לעשות תקנה והוועדה תשתכנע. גם אם ירצו, לא תהיה סמכות לעשות את זה.

<איתי עצמון:>
אני יכול לענות לך ברמה המשפטית. כאשר ניתנת סמכות להתקין תקנות או לקבוע כל חקיקת משנה, בתוך הסמכות הזאת גלומה הסמכות לקבוע עבירות על מי שיפר את אותן הוראות. זה קיים תמיד ובכל מקום. ההצעה להטיל עכשיו באופן מפורש על צרכנים את האחריות לבדוק את העבודה של ספקי הגז, אני חושב שזה - -
<עיעידן בן-ארי:>
לא. אני שואל שאלה בסיסית.

<מיכל רוזין:>
זה מסכן את הציבור.
<צור חרס:>

אני רוצה להבהיר פה איזו שהיא נקודה. החברות לא מנסות להסיר מעצמן אחריות. החברות, אחת ל-5 שנים כקבוע בתקנים, באות ומבצעות את בדיקת התקינות של מערכת הגז אצל הלקוח. הן לא מנסות להתחמק מזה. מה שאומרות החברות זה שהן מבקשות שגם ללקוח תהיה אחריות. איזו אחריות? ב-3 תחומים. טעם ראשון, תנו לנו לבוא אחת ל-5 שנים, שתפו איתנו פעולה, תנו לנו לבוא ולבדוק את המערכת.  היום קשה מאוד לתאם עם הלקוחות. הם לא מחויבים. דירות עוברות ידיים, יש שוכרים בדירות. קשה מאוד לבצע את המטלה הזאת של לבוא ולעשות את הבדיקה התקופתית. הדבר השני הוא שהלקוח ידע ויהיה מחויב בחוק לא לעשות פעולות במערכת הגז שלו בין בדיקה לבדיקה.
<היו"ר יצחק וקנין:>
זה התפקיד שלכם להעביר אליו. רבותיי, אתם לא יכולים ליהנות מכל העולמות. אתם כספק גז מחויבים להתריע בפני אותו ספק מידי פעם. 

<צור חרס:>
על זה אנחנו מדברים. אנחנו מדברים על זה שלקוח במהלך התקופה, בין בדיקה אחת לשנייה, לא יעשה במערכת הגז שלו שינויים או יטפל בה בצורה  לא מורשת שגורמת לאסונות. 
<אורן תמיר:>
הדרך האפקטיבית לעשות את הדברים מהסוג הזה היא לא להעמיד לדין כל צרכן או כל אדם שבבית שלו לא יודע כלום, לא יודע איך לעשות. הדרך היא לחנך. לאדוני יש כלים לחנך.
<היו"ר יצחק וקנין:>
זה יותר בהסברה, לא בצורה של חקיקה.

<עידן בן-ארי:>
מה, אנחנו מחנכים? מה, זה משרד החינוך? זה האינטרס שלנו ולא של המדינה?

<אורן תמיר:>
הדרך היא לא בחקיקה.

<עידן בן-ארי:>
אני חולק עליך.

<היו"ר יצחק וקנין:>

רבותיי, שלא תחשבו שאנחנו לא מבינים את הרציונל שאתם מדברים עליו. תבינו שמערכת גז היא מערכת סגורה שבדרך כלל הלקוח לא מתעסק איתה.
<עידן בן-ארי:>
אדוני טועה. אני מזמין את אדוני - -
<היו"ר יצחק וקנין:>
הוא בדרך כלל לא מתעסק. אני חושב שהצורה של המניעה שאתם מדברים עליה היא יותר בהסברה, לא בנושא של חקיקה. אני לא מאמין שהחקיקה תפתור את הבעיה.
<עידן בן-ארי:>
אדוני, אם רוצים לעשות, אפשר. אנחנו הרבה שנים הולכים באותה דרך. המצב רק מתדרדר. זה בסדר שזה נרשם בפרוטוקול.  אני רוצה להגיד לכם חד משמעית שאם רוצים להמשיך באותה דרך, אין בעיה. אם רוצים להעלות את הבטיחות, צריך לעשות מעשה. לא יקרה שום דבר אם נעמיד אנשים לדין. שמעתי היום את מנכ"ל משרד ראש הממשלה אומר ברדיו שמי שיעשה עסקה במזומן מעל 7500 שקל ולא ידווח, יועמד לדין פלילי. לא הכנתי את זה לדיון. בשביל זה אפשר להעמיד לדין ובשביל למנוע נזק לחיי אדם - -?
<אורן תמיר:>
מדובר על 7500 שקל במזומן.

<עידן בן-ארי:>
לרכוש גז מספק גז לא מורשה, לעשות עבודה מסוכנת - -

<אורן תמיר:>

אני יודע - -
<עידן בן-ארי:>
אתה יודע.  

<אורן תמיר:>
אולי אני יודע, אבל אחרים יודעים?

<עידן בן-ארי:>
כולם יודעים ויכולים לדעת.

<היו"ר אבישי ברוורמן:>

רבותיי, יש פה רק דקלרציה. כשנגיע לבדיקות נדון בזה.
<איתי עצמון:>
הסעיף הזה לא עוסק בבדיקות.
<יצחק וקנין:>
אמישראגז חזר ואמר מספר פעמים שישנם ספקי גז לא מורשים.
<עידן בן-ארי:>
זה לא אני אומר. יש פה את משרד התשתיות.
<יצחק וקנין:>
הוא לא צריך להגיד, הוא צריך לפקח על זה ,הוא צריך לטפל בזה. זה הטיפול שלו.
<עידן בן-ארי:>
תתפוס את זה משני הצדדים, אדוני.

<יצחק וקנין:>
אדוני, אתה כאינטרסנט מספק גז לכמה שיותר לקוחות.

<עידן בן-ארי:>
נכון.

<יצחק וקנין:>
 אתה צריך לדאוג שאותו רגולטור יטפל בנושא הזה.
<עידן בן-ארי:>
איך אני אמור לדאוג לזה, אדוני?
<יצחק וקנין:>
תתלונן. 
<עידן בן-ארי:>
התלוננתי.

<יצחק וקנין:>
אם אתה יודע שיש דבר כזה, תתלונן. אני לא יודע, כי אני לא מתעסק בזה. זה העיסוק שלך. אם זה מפריע לך בעיסוק, ולדעתי זה מפריע - -
<עידן בן-ארי:>
עם כל הצער, ממשרד המשפטים אני מקבל פה הצעה להיות מחנך של  עם ישראל, מאדוני אני מקבל הצעה לאכוף על משרד התשתיות. אני מוגבל. אני לא מנהל את המדינה.
<יצחק וקנין:>
אם אני לא יודע על דבר מסוים אני לא יכול להעיר עליו. אני בסך הכל לקוח קצה שמקבל בלון כל תקופה שאני צריך להחליף. האוטו שלכם עובר. מדובר במקרה של הגז הביתי, לא בצוברים. בצוברים לכל אחד יש את השעון. 
<אברהם פרל:>
צריך לקבל חשבונית, תעודת משלוח. 

<יצחק וקנין:>
הבעיה שלכם היא בצריכה הביתית בבלונים. זו בעיה שאני מבין. פה צריך למצוא את הפתרון. גם שם, כשרציתם לעשות קופון, עשיתם קופון, העליתם את המחיר.

<היו"ר אבישי ברוורמן:>
הדיון הזה מיצה את עצמו. אנחנו נדון בדברים האלה.

<איתי עצמון:>
אדוני, אתה מצביע על תיקון סעיף 2 בסעיף 3 להצעת החוק, כאשר אנחנו נוסיף בפסקה (2) בסעיף קטן (ב) המוצע את המילים "ובכלל זה לפי סעיף 2".  

<היו"ר אבישי ברוורמן:>
מי בעד?

הצבעה

בעד – פה אחד
נגד – אין
נמנעים –אין 

אושר
<איתי עצמון:>
אדוני, אני מציע על סעיף 4 להצעת החוק, שעניינו מתקן גז, לדלג, כיוון שכפי שאנחנו יודעים המשרד עדיין בוחן את ההגדרה של מתקן גז. 
<אברהם פרל:>
מה לגבי אחריות הצרכן?
<עידן בן-ארי:>
אין אחריות על הצרכן. הצרכן הוא free rider. 
<איתי עצמון:>

אני רק אסביר לגבי השינויים שהמוזמנים רואים כאן ב"עקוב אחר שינויים". מקורם של רוב השינויים הוא בישיבות הכנה שהתקיימו בלשכה המשפטית של הכנסת עם נציגי משרד האנרגיה. חלק מההערות שלנו התקבלו, לכן הן מוטמעות כאן ומסומנות ב"עקוב אחר שינויים" על גבי הנוסח שמונח על שולחן הוועדה.

<לאה ורון:>

שגם הופץ באתר האינטרנט.
<איתי עצמון:>
כמובן שמנהלת הוועדה הפיצה את הנוסח.

<גל נוי אפרת:>
תיקון סעיף 5
5. בסעיף 5 לחוק העיקרי, האמור בו יסומן "(א)" ואחריו יבוא:


"(ב) המנהל לא ייתן הוראה לפי סעיף קטן (א) אלא לאחר שנתן לבעל או למחזיק 



של מיתקן הגז, שכלפיו מופנית ההוראה, הזדמנות לטעון את טענותיו, ואולם אם היה



למנהל יסוד סביר להניח כי מיתקן הגז מהווה סכנה ממשית ומיידית, רשאי הוא



לתת הוראה כאמור אף בטרם  נתן זכות טיעון לפי סעיף קטן זה, ובלבד שייתן לבעל



או למחזיק כאמור הזדמנות לטעון את טענותיו בהקדם האפשרי לאחר מתן ההוראה.



(ג) נתן המנהל הוראה לפי סעיף זה, תיעשה הרקת הגז ממיתקן הגז על ידי מי שהוא בעל 



רישיון לעיסוק בעבודת גז מאותו סוג, ככל שנדרש רישיון כאמור."

סעיף 5 לחוק הגז קובע כי מנהל ענייני בטיחות הגז רשאי להורות על הפסקת שימוש במתקן גז, אם ראה שטעמי בטיחות של אדם או רכוש מחייבים זאת. בהתאם לכללי המשפט המינהלי אנחנו מציעים להוסיף סעיף קטן, לפיו הוראה כאמור לא תינתן אלא לאחר שניתנה זכות טיעון לבעל או למחזיק של המתקן. אנחנו רוצים לסייג את זכות הטיעון ולומר שבמקרים שבהם המנהל יש לו יסוד סביר להניח שמתקן הגז  מהווה סכנה ממשית ומיידית, זכות הטיעון תוכל להתממש בהמשך והמנהל יהיה רשאי לתת את ההוראה הזאת אפילו לפני שניתנה זכות הטיעון, ובלבד שזכות הטיעון תינתן בהקדם האפשרי לאחר מתן ההוראה. זה ההסבר לגבי סעיף קטן (ב). סעיף קטן (ג) אומר שברגע שהמנהל נתן הוראה על ריקון מתקן גז מסוכן מגז, הרקת הגז מהמתקן צריכה להיעשות על ידי מישהו שהוא בעל רישיון לעיסוק בעבודת גז מאותו סוג. מכיוון שכשמדובר בגפ"מ זאת עבודה שטעונה רישיון, אז ככל שנדרש רישיון כאמור.
<איתי עצמון:>
ככל שבעתיד המשרד יסדיר את נושא הבטיחות גם בהקשר לגז טבעי ויידרש רישיון, כך ההוראה הזאת תחול גם ביחס לבעל רישיון לעיסוק בגז טבעי.
<גל נוי אפרת:>
נכון.

<אברהם פרל:>
בחוק העוסקים אין הגדרה למי שעוסק בריקון או במילוי. 
<גל נוי אפרת:>
בתקנות רישוי לעוסקים בעבודת גפ"מ יש קביעה שכל עבודת גז טעונה רישיון, למעט העבודות שמפורטות בתקנות שדי בהן בהכשרה.
<אברהם פרל:>
אחת מהן היא שלריקון אין הגדרה. ההצעה שאמר אמישראגז שצריך להתייחס באיזה שהוא מקום לצרכן היא הצעה הגיונית לחלוטין. הצרכן הוא בעצם המנוע שמפעיל, המנוע שמשתמש.
<לאה ורון:>
לא מדובר בסעיף הזה בנושא של הצרכן. מדובר על ריקון של מתקן גז.
<אברהם פרל:>
אני רוצה לדבר על מודעות. איך ייתכן שהיו אסונות כל כך גדולים עם הרוגים באירועי גפ"מ והכל בסדר, אין אשמים, אין לקחים. אין נהלים ואין ביצוע? בכל מה שאנחנו מחפשים, בכל מה שאנחנו מדברים אנחנו צריכים להגדיר איזה שהוא סעיף של מודעות צרכנית.  יש מנהל במשרד התשתיות שצריך לתת  הגדרות ולהסביר באיזה שהוא מקום את המודעות. היו 8500 אירועים. במשרד כתוב על 16. המודעות לא קיימת. 

<היו"ר אבישי ברוורמן:>
מי בעד סעיף 5?

 הצבעה
בעד – פה אחד
נגד – אין
נמנעים –אין 

אושר
<גל נוי אפרת:>
תיקון סעיף 6
6. בסעיף 6 לחוק העיקרי, במקום "לפי סעיף 5" יבוא "לפי סעיפים 



4(ג) או 5" ובמקום הסיפה החל במילים "שינה או ביטל" יבוא "שונתה



או בוטלה בידי המנהל או בידי בית המשפט".

סעיף 6 לחוק הגז קובע כי הוראה על הפסקת פעולה של מתקן גז תעמוד בתוקפה כל עוד לא שינה או ביטל אותה המנהל,   או כל עוד לא שונתה בערר לפי סעיף 19 לחוק או בערעור לפי סעיף 21 לחוק. בשנת 2008, במסגרת חוק משק הגז (קידום התחרות בגז לצריכה ביתית) ,כבר בוטלו סעיפים 19 עד 21 לחוק. בטעות לא תוקנה ההפניה לאותם סעיפים גם בסעיף 6. אנחנו באים פה ומבקשים להתאים את הנוסח של חוק הגז לתיקון שבוצע בו בעבר. במסגרת התיקון ההוא נקבע שלאדם שנפגע מהחלטות המנהל יש זכות ערעור על כך לבית המשפט המחוזי  בשבתו כבית משפט לעניינים מינהליים.
<היו"ר אבישי ברוורמן:>
מי בעד?

הצבעה

בעד – פה אחד
נגד – אין
נמנעים –אין 

אושר
<גל נוי אפרת:>
ביטול סעיף 7
7. סעיף 7 לחוק העיקרי – בטל.
זה בעקבות העברה של התוכן של אותה הוראה לסעיף 2(ב).
<היו"ר אבישי ברוורמן:>
מי בעד?

הצבעה

בעד – פה אחד
נגד – אין
נמנעים –אין 

אושר
<גל נוי אפרת:>
תיקון סעיף 8
8. בסעיף 8 לחוק העיקרי, סעיף קטן (ב) – בטל.

סעיף  8  לחוק הגז קובע כי המנהל רשאי להורות לבעל או למחזיק של מתקן גז להחזיק תכנית בטיחות של המתקן לפי הנחיות בתוך המועד שיקבע,  כאשר הוראה כאמור יכולה להיות לגבי סוג של מתקני גז או לגבי מתקן גז מסוים. סעיף קטן (ב), שאותו אנחנו רוצים לבטל עכשיו בתיאום עם המפקח על העבודה במשרד הכלכלה, קובע שהמנהל ימסור העתק מתכנית הבטיחות שהוכנה לפי סעיף קטן (א) למפקח עבודה אזורי שנתמנה לפי ארגון ופיקוח על העבודה. אנחנו מציעים לקבוע הסדר וולונטרי בין המשרדים ולמחוק את ההוראה הזאת שלא מקובלת להבנתנו בחקיקה.

<לאה ורון:>
האם בעתיד העתק מהתכנית יהיה במשרד הכלכלה, כאשר על פי ההסדר הוולונטרי ביניכם היא תעבור אליכם?

<גל נוי אפרת:>
הפוך. התכנית תהיה אצלנו. הסמכות של המנהל להכין תכנית כזאת. ככל שמשרד הכלכלה יהיו מעוניינים לקבל העתק, כמובן שנגיע איתם להסדר וולונטרי. לא נחביא את התכניות האלו.
<היו"ר אבישי ברוורמן:>
מי בעד?
הצבעה

בעד – פה אחד
נגד – אין
נמנעים –אין 

אושר
<אברהם פרל:>
אפשר להציע שהמנהל יהיה גם סגן ראש הממשלה, אדוני, עם כל הסמכויות האלו. גם ככה כשאנחנו פונים למנהל אנחנו לא מקבלים תשובה. 
<מיכל רוזין:>
אולי הוא יעשה עבודה טובה יותר.

<אברהם פרל:>
בדיוק. הוא גם ככה לא עונה למכתבים, לא עונה לטלפונים. אדוני, יש פה הצעות. מקודם אמרה מנהלת הוועדה שהיו פה החלטות. אדוני היושב-ראש, גם ככה אנחנו רואים איפה אנחנו נמצאים. מה צריך את המנהל? אפשר לתת לו להיות ממלא מקום ראש הממשלה. זה לא מידתי.

<גל נוי אפרת:>
תיקון סעיף 8א
9. בסעיף 8א לחוק העיקרי – 

(1) בסעיף קטן (א), במקום "ספק גז" יבוא "בעל רישיון ספק גז או סוכן מטעמו";
(2) בסעיף קטן (ב), במקום "ספק גז, אחראי הספק" יבוא "בעל רישיון ספק גז, אחראי
בעל הרישיון";

. סעיף 8א לחוק קובע כי ספק גז מחויב לבדוק מתקן גז של צרכן ומתקן גז המשמש צרכן, לוודא את תקינותם טרם הספקת הגז לצרכן. הוא מטיל עליו אחריות על  תקינות מתקן הגז של הצרכן החל ממועד הספקת הגז על ידו. התיקון שאנחנו מבקשים לעשות בסעיף הזה הוא במקום לכתוב "ספק גז", להטיל את החובה על בעל רישיון ספק גז בהתאם לתיקון של ההגדרה של המונח הזה בסעיף ההגדרות, או על הסוכן מטעמו, וזה בהתאם להתקשרות ביניהם. בסעיף קטן (ג) אנחנו מציעים למחוק את ההגדרה  "צרכן גז", כיוון שההגדרה הזאת משמשת אותנו לצורך סעיפים נוספים בחוק והיא עברה לסעיף ההגדרות.
<איתי עצמון:>
זה שינוי טכני.
<איילת גולומב-פלנר:>
בסעיף הזה מוספת התייחסות שמקבלת אחר כך הגדרה בסעיף 12 לסוכן. נוצר יצור שאנחנו לא כל כך מכירים ואנחנו לא מבינים את המשמעות החוקית שלו. הסוכן הוא סוכן שיווקי. הוא לא מבצע בדיקות. מי שאחראי על הבדיקות זה ספק הגז, גם לפי הדין היום וגם לפי המציאות הנוהגת. הסוכן הוא סוכן שווקי. הוא שלוח לפי חוק השליחות. אנחנו לא מבינים למה יש צורך - -
<היו"ר אבישי ברוורמן:>
חן, מי הוא סוכן?
<חן בר יוסף:>
סוכן מוגדר אחר כך בחוק. סוכן זה הזרוע הארוכה של החברה. כשנגיע לסעיף הספציפי נסביר את הצורך. 
<היו"ר אבישי ברוורמן:>
אם תהיה בעיה, נפתור את זה שם.
<מיכל רוזין:>
למה זה לא מוגדר בהגדרות?

<איתי עצמון:>
יכול להיות שלאחר מכן נצטרך לעשות איזה שהוא "פיין טיונינג" לנוסח ולהבהיר את הגדרת סוכן.  

<שרון רוזנבלט:>
יש פה גם אלמנטים שקשורים למתקן הגז הטבעי שאמור להידון בדיון הבא. אנחנו מבקשים לא להצביע כרגע על הסעיף, כי יש לנו תיקונים שקשורים לגז הטבעי, אלא אם כן הם ייכנסו בדיון הבא.
<איתי עצמון:>
מה ההשלכה של התיקון שיכול להיות להגדרת מתקן גז לחובה לבדוק מתקן גז ולוודא את תקינותו, אם אדוני יוכל רק להסביר לוועדה?
<שרון רוזנבלט:>
אנחנו חושבים שלא צריך להבדיל בין משווק גז טבעי דחוס לבין משווק גז בצינור. כרגע, לכאורה, יש איזו שהיא דיפרנציאציה ביניהם לפי הנוסח של הסעיף. אם מחריגים בעל רישיון גז טבעי דחוס, שיש כרגע נוסח של רישיון כזה שרשות הגז הפיצה, אנחנו יכולים לחיות עם הסעיף. כמו שהסעיף כרגע מנוסח אנחנו לא יכולים לחיות איתו.
<חן בר יוסף:>
יהיה נכון לטפל בזה דרך ההגדרה של מה הוא מתקן גז.  אם יצטרכו תיקונים עקיפים, אולי בתיאום איתם - -
<איתי עצמון:>
אדוני, אני חושב שניתן לאשר את הסעיף, בכפוף לכך שאם יידרשו שינויים ניתן כמובן לקיים דיון מחדש, ככל שיהיה בכך צורך.
<היו"ר אבישי ברוורמן:>
מקובלת הערתך. מי בעד סעיף 9?
הצבעה

בעד – פה אחד
נגד – אין 
נמנעים – אין
אושר
<גל נוי אפרת:>
תיקון סעיף 9 
10. בסעיף 9 לחוק העיקרי – 

(1) האמור בו יסומן "(א)", ובו, במקום "לא יהיה אדם ספק גז ולא" יבוא "לא יעסוק
אדם בהספקת גז, ולא", במקום "הוא בעל רישיון שניתן לו לפי חוק זה" יבוא "בידו רישיון לכך לפי חוק זה, ובהתאם לתנאיו" ובסופו יבוא "לעניין זה, "עיסוק" – בעצמו או באמצעות אחר מטעמו, בתמורה או שלא בתמורה, באקראי או דרך עיסוק";

(2) אחרי סעיף קט ן(א) יבוא: 
"(ב) על אף הוראות סעיף קטן (א), עיסוק בהספקת גז המפורט בתוספת ראשונה א',

אינו טעון רישיון ספק גז."

סעיף 9 לחוק הוא אחד הסעיפים העיקריים. הוא קובע איסור עיסוק ללא רישיון. התיקון שאנחנו מבקשים במסגרת פיסקה (1) הוא תיקון שבראשיתו הוא תיקון נוסח – זה  בעקבות שינוי ההגדרות מספק גז להספקת גז - ובהמשכו זאת הבהרה, שמבחינתנו היא למען הסר ספק, של קביעת העיסוק בגז, בין אם העיסוק בעצמו, בין אם העיסוק באמצעות אחר מטעמו, בין אם הוא נעשה בתמורה או שלא בתמורה ובין אם באקראי או דרך עיסוק.  
<איתי עצמון:>
נתקלתם במקרים שאנשים ניסו לנצל את הפירצה לכאורה בחוק הקיים היום ולומר שהם עוסקים באקראי ולכן הם אינם נדרשים לרישיון? 
<יהודה גסנר:>
שמענו את זה בין השאר בטענות שהועלו פה בעניין סעיף 2. במילים "לא יעסוק אדם" אנחנו מבהירים בפירוש את האיסור בעיסוק. 
<גל נוי אפרת:>

בהחלט נתקלנו במקרים שבהם נטען שמדובר בעיסוק חד פעמי בגז ולכן זה לא נכנס לסעיף  של איסור עיסוק ללא רישיון. נטען שזה בכלל לא עיסוק, אלא משהו שנעשה בהתנדבות, באופן חריג, כגמילות חסדים.  אנחנו מבקשים , למען הסר  ספק, להבהיר שזה שלא רלוונטי אם מדובר בעיסוק חד פעמי או בעיסוק שנעשה בהתנדבות.
<דוד דרייר:>
האם זה כולל בלוני קמפינג,  כמו למשל שנמכרים בהום סנטר? האם בן אדם שרוצה למכור מיכל של 450 גרם לקמפינג צריך רישיון?  האם הום סנטר, יס או כל חנות בכל יישוב שלא יהיה?
<גל נוי אפרת:>
ההתייחסות לזה היא במסגרת התיקון בפסקה (2). פירטנו בתוספת הראשונה עיסוקים בהספקת גז שלדעתנו אינם טעונים רישיון ספק גז. 
<היו"ר אבישי ברוורמן:>
אולי תתנו את התוספת.

<איתי עצמון:>
אני חושב שזה הסדר משלים. אני חושב שאולי כדאי לדון בתוספת.
<דוד דרייר:>
יש פה איזה בידול בין גדלים של מיכלים? אני חושב שמערבבים פה כמה שווקים  אחד עם השני ללא צורך.
<היו"ר אבישי ברוורמן:>
נקודה טובה.

<גל נוי אפרת:>
אני קופצת עכשיו לסעיף 31 להצעת החוק. 

31. אחרי התוספת הראשונה יבוא:

"תוספת ראשונה א'

(סעיף 9(ב))

עיסוק בהספקת גז הפטור מרישיון ספק גז

(1) תדלוק כלי רכב בגז באמצעות מיתקן גז שניתן לגביו היתר לפי סעיף 4;
(2) מכירה ואחסון של מכלי מחנאות לצרכני גז במחסן שניתן לגביו אישור אחסנה

מאת המנהל לפי חוק זה;
(3) אחסון והובלה בידי צרכני גז, של מכלי מחנאות שקיבולתם הכוללת אינה עולה 
על 12 ליטרים;

(4) אחסון והובלה של גז בידי צבא הגנה לישראל על פי נהלים שנקבעו, בהסכמת המנהל, 
בפקודות הצבא כהגדרתן בחוק השיפוט הצבאי, התשט"ו-1955;

(5) הובלה של מכלי גז שקיבולתם הכוללת אינה עולה על 100 ליטרים, בידי מי שעוסק
בזיפות או מסגור.

בתוספת זו "מכל מחנאות" – מיכל שקיבולתו אינה עולה על 12 ליטרים.

<איתי עצמון:>
אפשר להסביר איך הגעתם למספרים שנקובים כאן – 12 ליטרים, 100 ליטרים?
<יהודה גסנר:>
אם ניקח את המספרים האלה ונכפיל אותם ב-0.54  נגיע למשקל שלהם. המשמעות היא שמיכלי מחנאות בסדר גודל של עד 5 קילו מקבלים את הפטור. את המכלים הגדולים יותר, שמשמשים בדרך כלל  להספקה לבתים, חייבים להרשות. 

<אבי אשכנזי:>
הדבר שלא הגיוני בקבלת הפטור זה בסעיף אחר שלכם. יש את סעיף 4(א) לחוק שאומר שספק גז לא ימלא, לא יוליך, לא יוביל, לא יחזיק, לא ימכור ולא ישווק לצרכן בדרך כלשהי מיכל גפ"מ שקיבולתו מעל 12 ליטר, דהיינו יכולים למלא כל מיכל שקיבולתו עד 12 ליטר. באותו מיכל שמטילים עליו הכי הרבה הגבלות  - בחנות צריך להיות היתר, רישיון, מחסן עזר, כל אחד יכול לקחת אותו ללון, כל אחד יכול לזפת את הגג -  קורות הכי הרבה תאונות. כל אחד יכול למלא אותו. אותו מחריגים. זה המיכל היותר מסוכן. זה אותו מטלטל שלוקחים בבגאז' הרותח לכנרת. שם זה בסדר.
<יהודה גסנר:>
אני מבקש להדגיש לגבי מכירה של מיכלים. 
<אבי אשכנזי:>
לא דיברתי על המכירה, דיברתי על המילוי.

<יהודה גסנר:>
אותם מיכלים נמכרים, בין השאר, בחנויות בתוך קניונים ומשום שכך אני לא רואה שום סיבה לבוא ולומר שאין בזה שום מסוכנות. לגבי ההתעסקות עם המיכל עצמו אנחנו פוטרים מהצורך ברישוי. מעבר לגודל מסוים, אין מה לעשות, זה מיכל לשימוש ביתי. 
<אברהם פרל:>
בחוק ההובלה מקדמת דנא מותר להוביל עד 120 ליטר. בזמן שהיו שביתות בחברות הגז הלקוחות היו יכולים להסיע ברכבם הפרטי עד 120 ליטר מהמתקן אליהם הביתה, או שמרגע שלא הגיעה אליהם  משום מה ההספקה הם היו רשאים לנסוע למתקן ולקחת את זה. פה, כרגע, רוצים להחריג את זה. הם לא נותנים על זה תשובה.
<קריאה:>
הובלה עצמית מותרת.

<יהודה גסנר:>
120 ליטר זה 60 קילו פלוס. זה כבר משהו אחר. שני בלונים זה 24.
<קריאה:>
לא הקטנים, הגדולים. 

<אופיר שגב:>

בסעיף הזה הוכנסו המילים "ובהתאם לתנאיו". יש פה תוספת שנראית קטנה, אבל היא גדולה. מה המשמעות של הסעיף הזה? אחרי זה אנחנו גם נראה שזאת עבירה פלילית. נותנים למנהל אפשרות לקבוע תנאים ברישיונות, שזה יכול להיות, לצורך העניין, לכל חברה תנאים אחרים. אף אחד לא יודע מה התנאים של החברות. מי שעובר על התנאים האלה עובר עבירה פלילית. זה דבר לא חוקתי. אי אפשר לתת סמכות למנהל, עם כל הכבוד - -
<איתי עצמון:>
אני לא מבין למה זה לא חוקתי.
<
אופיר שגב:>
המנהל יכול לקבוע לכל חברה תנאי אחר. התנאי הזה הופך להיות עבירה פלילית.  מסמיכים את המנהל לקבוע מה היא עבירה פלילית. זה דבר שהוא לא נשמע.
<איתי עצמון:>
ההוראה בחקיקה שקובעת שעל בעל רישיון לפעול לפי הרישיון ובהתאם לתנאיו זאת תיבה מקובלת מאוד בהרבה ענפים שהוועדה דנה בהם. אם אתה טוען שזה לא חוקתי לקבוע עבירה פלילית על מי שעובר על תנאי הרישיון, אני לא כל כך מבין מדוע. הוודאות קיימת. הוא יודע מה הרישיון שהוא קיבל. הוא יודע מה התנאים שכתובים ברישיון.
<אופיר שגב:>
אין ודאות, כי לא קבוע בחוק או בתקנות מה הם התנאים.
<איתי עצמון:>
יש אבחנה בין תנאים שאפשר לקבוע ברישיון ספציפי, לבין תנאים כלליים. כפי שאדוני יראה בהמשך, אנחנו תיקנו את הסעיף שמדבר על תנאים ברישיון כך שיהיה ברור שההוראות מאוד ספציפיות.  אם יש צורך לערוך איזה שהן אבחנות בין בעלי הרישיונות בגלל המאפיינים שלהם, זה דבר שניתן יהיה לקבוע ברישיון.  הוראות כלליות, שאני מבין שמדובר ברוב ההוראות, אלו הוראות שקבועות בחוק או בתקנות. 
<אופיר שגב:>
אם ההוראות קבועות בחוק או בתקנות זה בסדר.

<איתי עצמון:>
זה לא גורע מבעל הרישיון לפעול לפי הרישיון ובהתאם לתנאיו.
<אופיר שגב:>
הסעיף הזה חל על כל התנאים שהמנהל קובע.

<אורן תמיר:>
הניתוח של עו"ד עצמון הוא פשוט מדויק להפליא. לשיטתו של בא כוחה של אופק גז אנחנו צריכים לבטל כל חוק שעוסק - -
<היו"ר אבישי ברוורמן:>
אתה נותן גיבוי לעצמון.

<אופיר שגב:>
תקראו את הכללים בחוק לגבי מה היא עבירה פלילית.

<היו"ר אבישי ברוורמן:>
אני יכול להצביע?

<איתי עצמון:>
אדוני מצביע על סעיף 10 של הצעת החוק, שעניינו תיקון לסעיף 9, ועל התוספת.
<אשריאל אביזמר:>
לגבי התוספת. הרשות הארצית לכבאות והצלה הוקמה אחרי שאושר בוועדת שרים. אנחנו מאוד מאוד מברכים על החוק, הוא מצוין, אבל לגבי הסמכות שניתנה למנהל לגבי אישור אחסנה של מיכלי המחנאות צריך לוודא, אולי בנוהל בינינו, שיש אישור כיבוי.  

<יהודה גסנר:>
זה הוסדר ונקבע.
<איתי עצמון:>
איך זה הוסדר ונקבע?
<חן בר יוסף:>
ביחסים ביניהם.
<יהודה גסנר:>
הייתה ישיבה שלנו עם שירותי כבאות והצלה.

<איתי עצמון:>
האם זה בא בגדר ההגדרות שקבועות כאן בתוספת?

<גל נוי אפרת:>
אחד מהתנאים למתן אישור איחסון מאת המנהל למחסן כזה הוא אישור של כבאות והצלה.
<אשריאל אביזמר:>
אם זה כתוב בתנאים, אז - -

<יהודה גסנר:>
אני רוצה להדגיש שבאישור שכבאות אש נותן המילה גפ"מ חייבת להופיע.  זה לא מספיק שהוא נתן לחנות שמוכרת ציוד מחנאות, אלא שהוא זיהה שבחנות הזאת מוכרים גפ"מ וציין את זה בהיתר. 
<היו"ר אבישי ברוורמן:>
אנחנו מעלים להצבעה. מי בעד סעיף 10 וסעיף 31?
הצבעה
בעד –  פה אחד
נגד – אין
נמנעים –אין 

אושר
<איתי עצמון:>
סעיף 10 וסעיף 31 אושרו.
<דוד דרייר:>
אדוני היושב-ראש, בעניין שזה עתה דובר אני רוצה להמשיך ולציין, מהבדיקות מהפעם שעברה שהשתתפתי בדיון, שאין אח ורע בשום מקום בעולם לדרישה הזאת של נציבות הכבאות ומינהל הגז למיכלי קמפינג. זה לא קיים בשוויץ, בגרמניה. זה רק בישראל.
<קריאה:>
אתה מדבר על מיכלים של 12 - -

<דוד דרייר:>
 אין לזה אח ורע בשום מקום בעולם. לא בשוויץ, לא בגרמניה, לא בקנדה, לא בארצות הברית. לא קיים כזה דבר. תיכנס לכל כלבו. הייתי עם עמיתי פה מאמגזית בגרמניה. יש מיכלי קמפינג בכל חנות כלבו שלא תהיה.

<גל נוי אפרת:>
תיקון סעיף 10 
11. בסעיף 10 לחוק העיקרי – 

(1) בכותרת השוליים מילים "ספק גז" – יימחקו;
(2) בסעיף קטן (א) במקום הרישה עד המילים "לקבל רישיון" יבוא "המבקש
רישיון ספק גז, ובכלל זה רישיון ספק גז המתיר הספקת גז באמצעות סוכן כאמור 

בסעיף 12א, או המבקש רישיון לעיסוק בעבודת גז יגיש בקשה לכך למנהל (בפרק 

זה – בקשה לרישיון)".


סעיפים 10 ו-11 לחוק עוסקים בבקשות השונות לרישיונות שמוגשות למנהל. סעיף 10 עוסק בבקשה לרישיון ספק גז, סעיף 11 עוסק בבקשה לרישיון לעיסוק בעבודת גז. אנחנו מציעים לבטל את סעיף 11 ולכלול בסעיף 10 את כל סוגי הבקשות. זה תיקון שהוא בעיקרון טכני.
<אברהם פרל:>
אפשר להוסיף להגדרה הזאת תוך כמה זמן חייב המנהל לתת החלטה, לא - -?
<היו"ר אבישי ברוורמן:>
מה אתה אומר על זה?
<חן בר יוסף:>
יש דיון על זה בסעיף אחר.

<היו"ר אבישי ברוורמן:>

מי בעד סעיף 11?
הצבעה

בעד – פה אחד
נגד – אין
נמנעים –אין 

אושר
<גל נוי אפרת:>
ביטול סעיף 11 
12. סעיף 11 לחוק העיקרי – בטל.

<היו"ר אבישי ברוורמן:>
מי בעד?

הצבעה

בעד – פה אחד
נגד – אין
נמנעים –אין 

אושר
<איתי עצמון:>
כל סוגי הבקשות ירוכזו בסעיף אחד במקום לחלק את זה לשני סעיפים.
<גל נוי אפרת:>
13 .  במקום סעיף 12 לחוק העיקרי יבוא:

"תנאים למתן 

12. 
המנהל רשאי לתת רישיון ספק גז, למי שהגיש בקשה לרישיון, בהתקיים 

רישיון ספק גז


כל אלה:

(1) המבקש הוא חברה כ הגדרתה בחוק החברות;
(2) המבקש הוכיח כי הוא בעל ניסיון וידע מקצועי לעיסוק 
בהספקת גז לפי הרישיון המבוקש, כפי שקבע השר;

(3) ברשות המבקש אמצעים ותשתית מתאימים לקיום הפעילות לפי הרישיון, כפי שקבע השר;
(4) למבקש ביטוח כאמור בסעיף 14(3);
(5) המבקש הוכיח, כי ברשותו הון עצמי כפי שקבע השר וכי מתקיימים בו תנאים אחרים שקבע השר המצביעים על איתנותו הפיננסית;
(6) המבקש וכן בעל שליטה, בעל עניין או נושא משרה במבקש, לא הורשעו בעבירה אשר מפאת מהותה, חומרתה או נסיבותיה המבקש אינו ראוי, לדעת המנהל, לעסוק בהספקת גז.


סעיף 12 לחוק בנוסחו כיום קובע תנאים מזעריים ביותר למתן רישיון ספק גז. ביחיד זה אם הוא תושב ישראל ובגיר, בתאגיד זה אם הוא נרשם על פי דין בישראל. אנחנו מציעים להחליף את הסעיף הזה ולקבוע במקומו תנאים מהותיים למתן רישיון ספק גז שנגזרים ממטרות הרישוי בעיסוק הזה - בטיחות והגנת הצרכן. אנחנו מציעים תנאים שמקובלים בחקיקה שמסדירה רישוי גם של תחומים אחרים, בין היתר היות המבקש חברה, בעל ניסיון וידע מקצועי, בעל אמצעים ותשתית או איתנות פיננסית, העדר הרשעות בעבירות מסוימות. כל אלה הם תנאים שמקובלים בחקיקה שמסדירה רישוי, בטח ובטח של עיסוק בתחום מסוכן כמו גז. 
<אופיר שגב:>
נתנו פה המון סמכויות לשר. כמעט לא קבוע פה כלום.  אומרים שהכל השר יקבע בתקנות. השאלה אם לא ראוי שיהיה לזה פיקוח פרלמנטרי, כי יש פה דברים של חופש העיסוק. 
<חן בר יוסף:>

אני חושב שחופש העיסוק והתחרות בתחום הוצגו הבוקר, כמה הם חשובים לנו. אין לנו שום כוונה לפגוע בחופש העיסוק.
<איתי עצמון:>
אדוני, אני מפנה אותך לסעיף 30(ג) לחוק העיקרי, שקובע שתקנות וצווים לפי חוק זה טעונים אישור ועדת הכלכלה של הכנסת. כפי שציינתי בראשית הדיון בהצעת החוק, אני חושב שהוועדה תצטרך להידרש, כשנגיע לסעיף הזה, אלו תקנות או צווים יהיו טעונים אישור של ועדה ואלו לא. אני לא משוכנע שכל ההסמכות שמוצע לתת כאן לשר התשתיות אכן טעונות אישור ועדת הכלכלה. 
<היו"ר אבישי ברוורמן:>
מי בעד סעיף 12?
הצבעה

בעד – פה אחד
נגד – אין
נמנעים – אין
אושר
<גל נוי אפרת:>

12א.
(א) בעל רישיון ספק גז לא יעסוק בהספקת גז באמצעות אחר



(בפרק זה – סוכן), אלא אם כן רישיונו מתיר לו לעשות כן, 



ובהתאם לתנאים שנקבעו ברישיון.



(ב) המנהל רשאי להתיר לבעל רישיון ספק גז, במסגרת רישיון 



ספק הגז ובתנאים שיקבע בו, לעסוק בהספקת גז באמצעות



סוכן, אם נתקיימו כל אלה:

(1) הסוכן הוא אזרח ישראלי ותושב ישראל או חברה
כהגדרתה בחוק החברות;

(2) ספק הגז והסוכן, התקשרו בהסכם בכתב, להספקת גז 
מטעמו של ספק הגז, באמצעות הסוכן;

(3) לסוכן ניסיון וידע מקצועי לעיסוק בהספקת גז, כפי שקבע 
השר;

(4) הסוכן עבר הכשרה והסמכה על ידי ספק הגז על פי תכנית
שאישר המנהל, ואם הסוכן הוא חברה – מנהלה ובעלי תפקידים 

בחברה העוסקים בהספקת גז עברו הכשרה והסמכה כאמור;

(5) ספק הגז ערך ביטוח לכיסוי חבות הסוכן כאמור בסעיף 14(3);
(6) הסוכן אינו עוסק בהספקת גז מטעם ספק גז אחר;
(7) הסוכן לא הורשעה בעבירה אשר מפאת מהותה, חומרתה
או נסיבותיה אין הוא ראוי, לדעת המנהל, לעסוק בהספקת
גז. ואם הסוכן הוא חברה – מנהל וכן בעל שליטה, בעל עניין או 

נושא משרה בה לא הורשעו בעבירה כאמור.

(ג) על אף הוראות סעיף 9 סוכן העוסק בהספקת גז מטעמו של בעל רישיון ספק גז,

פטור מחובת הרישוי לפי הסעיף האמור, ובלבד שבעל הרישיון שהסוכן פועל מטעמו

הציג בפני הסוכן את רישיון ספק הגז המתיר הספקת גז באמצעות הסוכן לפי הוראות

סעיף קטן (ב). הסוכן ישמור העתק מהיתר שהוצג בפניו לפי פסקה זו"

<אחמד עאמר:>

הנושא הזה של סוכנים עלה בעיקר מהכיוון של האכיפה. הוא עלה בעיקר בהקשר של התחמקויות של ספקי גז במקרים שתופסים סוכנים שמבצעים עבירות פליליות בתחום הגז. המקרים הקשים יותר אלה המקרים שהמפקחים תופסים סוכן שפוטר על ידי ספק הגז ולא מדווח למשרד. מיד מכינים מכתב  רטרואקטיבי ושולחים למשרד. כך בעצם מתחמקים מאחריות מעשה הסוכן. הנקודה הזאת הופיעה פעמים רבות בחברות מסוימות. יש תופעה כללית שלספקים לפעמים נוח להתחמק או לא לקחת אחריות על הפעילויות של הסוכן. אנחנו מציעים להסדיר את הנושא בסעיף הזה, כדי שיהיה ברור מי יכול להיות סוכן, שהחברה תהיה מחויבת לפקח על הפעילות שלו.
<לאה ורון:>
למה ההרשעה לפי פסקה (6) היא רק התקשרות עם ספק אחד ואין אפשרות לבטל את הבלעדיות? יש לנו ניסיון עם התחום של הדלק והמשמעות של הבלעדיות לקשר בין חברות הדלק לבעלי תחנות הדלק. מדובר בניסיון שהם הגדירו אותו כחוזה עבדים.
<היו"ר אבישי ברוורמן:>
למה לא שניים?

<חן בר יוסף:>

זה בדיוק מהסעיף שדיברנו עליו קודם עם הסיפור של למה לא לתת אחריות לציבור. אנחנו נמצא פה את ההתנערות ההדדית. 
<היו"ר אבישי ברוורמן:>
כל אחד יטיל את האחריות על משנהו.

<חן בר יוסף:>
ספק א' של סוכן יגיד שכשהוא סיפק את הגז בבלונים שלו הגז הגיע מספק ב'. פה הבטיחות הרבה יותר דרמטית מהתחרות.
<לאה ורון:>
הקושי לפקח.
<חן בר יוסף:>
הקושי הוא לא רק לפקח, אלא בסוף גם לאכוף על מישהו ולהגיד, אתה אחראי על פעילותו של זרועך הארוכה. הוא יגיד: הוא זרועי הארוכה עד עפולה. מעפולה ודרומה - -
<היו"ר אבישי ברוורמן:>
אתה רוצה שיהיה פה אחד לאחד לאחד לאחד לאחד.  

<חן בר יוסף:>
נכון מאוד. אנחנו קוראים לזה עיקרון יד אחת . ימצא לו האדם סוכן נוסף.
<איתי עצמון:>
בפסקה (3) כתוב: "לסוכן ניסיון וידע מקצועי לעיסוק בהספקת גז".  אם אני משווה את זה לפסקה המקבילה בסעיף 12 שהוועדה אישרה, כתוב בה: "המבקש הוכיח כי הוא בעל ניסיון וידע מקצועי לעיסוק בהספקת גז לפי הרישיון המבוקש". יש סיבה לשוני?
<חן בר יוסף:>
לא, אפשר להוסיף. 

<איתי עצמון:>

למה הכוונה במילים "לפי הרישיון המבוקש"? יש סוגי רישיונות?
<יהודה גסנר:>
יש סוגי רישיונות. 
<חן בר יוסף:>
יש רישיון הובלה. יש חברות שעוסקות רק בהובלה.

<יהודה גסנר:>
במיכלים מטלטלים, בקבועים.

<איתי עצמון:>
אני מבין כאן שמדובר על סוכן שהוא יחיד או תאגיד. איך אתם בדיוק בודקים ניסיון וידע מקצועי של תאגיד?

<חן בר יוסף:>
נושא משרה מטעמו.

<יהודה גסנר:>
אנחנו בודקים את כוח האדם שעומד לרשותו, את הידע שלו בתחום הבטיחות בעיקר.
<איתי עצמון:>
יכול להיות שנצטרך להוסיף לסוכן את המילים "לרבות סוכן שהוא חברה, ניסיון וידע מקצועי לעיסוק בהספקת גז".  לגבי סעיף קטן (ג) המוצע, בסיפא כתוב: "הסוכן ישמור העתק מהיתר שהוצג בפניו לפי פסקה זו". אני לא כל כך מבין למה הכוונה במילה "היתר". לכמה זמן הוא אמור לשמור את ההעתק? האם כל עוד הוא מספק גז מטעמו של ספק הגז?

<חן בר יוסף:>
זה צריך להיות הרישיון.
<איתי עצמון:>
זה היתר או רישיון?
<אורן תמיר:>
הכוונה היא לרישיון.
<גל נוי אפרת:>
הכוונה שהוא ישמור את ההיתר שיש ברישיון של ספק הגז או בנספח לרישיון לשווק גז באמצעות אותו סוכן. זאת תהיה אסמכתא - -
<קריאה:>
שהוא שלוחו של ספק.

<אורן תמיר:>
הרעיון הוא שהסוכן ישמור את הרישיון. ככל שהוא שומר אותו ויש לו אינדיקציה, הוא פטור מחובת הרישוי. אני לא חושב שבמקרה כזה יש איזו שהיא הצדקה מיוחדת לתחום בזמן את חובת שמירת המסמך. כל עוד יש חשיפה של הסוכן, לסוכן יהיה אינטרס לשמור את זה. מדובר בהעתק מהרישיון. לא מדובר בנטל משמעותי. כל עוד אנחנו מבהירים שמדובר בהעתק מרישיון, לא בהעתק מהיתר, אני חושב שאפשר לאשר את הסעיף הזה.  

<איילת גולומב-פלנר:>

לא הבנתי, ועכשיו אני עוד פחות מבינה את המבנה המשפטי שנוצר כאן. הסוכן הוא ידי הארוכה. אם הבנתי נכון את ההסבר של עו"ד עאמר ממשרד האנרגיה, אז העובדה שקרו מקרים שבהם חברה התנערה או ספק גז התנער מסוכן, זה בדיוק bad cases made bad law.  החוק צריך להיות שהסוכן הוא שלוח שלי, הוא עובד מטעמי. בשום חוק אחר אין הגדרה של סוכן. אני יכולה להעסיק סוכן או לא להעסיק סוכן. זאת החלטה עסקית שלי. האחריות היא עלי. מה שמנסים ליצור פה זה ייצור כלאיים שדווקא בעיני יעורר הרבה יותר שאלות על מי נופלת האחריות. שמים כאן מצב משפטי שלא מוכר בשום מקום אחר.
<היו"ר אבישי ברוורמן:>
את אומרת שהחברה אחראית. את אומרת שמורידים כאן את האחריות לש.ג? 
<איילת גולומב-פלנר:>
בדיוק כך, אדוני.
<היו"ר אבישי ברוורמן:>
מה אתה אומר על זה, מר בר יוסף? יש בזה נימוק.

<חן בר יוסף:>
זה לגמרי לא ש.ג. זה המשנה לספק. הוא זרועו הארוכה בשטח.  הוא זה שמפר הפרות רבות. כאשר זה מגיע ליכולת לפעול כנגדו מסתבר שאין לנו מולו רישיון, הוא לא מופיע בשום רישיון של מישהו. 
<איילת גולומב-פלנר:>
אבל הוא אני.

<חן בר יוסף:>
היכולת לטפל בו היא רק בטיפול נקודתי באיזו שהיא עבירה מינהלית.  אנחנו רוצים לתת מענה כולל, להגיד שסוכן שכשל פעם אחר פעם או סוכן שהוא עבריין סדרתי, סוכן כזה לא יוכל להיות יותר סוכן. אני רוצה שאצלכם ברישיון אי אפשר יהיה להתקשר איתו. היום אין לי שום כלי עבודה כזה.
<היו"ר אבישי ברוורמן:>
מה שאומרת עו"ד גולומב זה שמספיק שהגוף האחראי ידע שנעברות עבירות. אתה אומר שאתה רוצה לסמן, כמו שעשינו בנושא של חברות דירוג האשראי שסימנו בעלי תפקידים. אתה אומר שלא מספיקה רק החברה, אתה רוצה לסמן בעל תפקיד בכיר שגם עליו יצא הקצף.
<אורן תמיר:>
היא אומרת שתיתן לחברת הגז לבחור את מי שהיא רוצה, זה לא מעניין את הרגולטור. חן אומר שזה מעניין אותו, שהאדם שפועל כסוכן שלך הוא חיוני לבטיחות, שהוא רוצה, לפני שהוא נותן את ההיתר, להסתכל עליו, לאשר אותו, לראות אותו בעיניים. אני לא כל כך מבין את ההתנגדות. ברור לי איך זה משרת את התכליות של הצעת החוק.
<צור חרס:>

אני רוצה לנסות להבהיר פה משהו. אחת הדרישות לרישיון ספק גז או לחידושו היא  להעביר את רשימת הסוכנים. מדובר ברשימה מאוד מפורטת, כולל מספרי כלי הרכב שלהם. אנחנו נדרשים, גם באותו רישיון ספק גז, לבצע ביקורות תקופתיות של פעמיים בשנה במשרדים של כל אחד מהסוכנים, אצל הלקוחות שלהם וכו'. אנשי משרד התשתיות באים ומבקרים אותנו פעם נוספת אצל הסוכנים באופן מאוד מובני. לדרוש כאן שגם הסוכן  יצטרך רישיון משל עצמו, מסיר מאיתנו הרבה מאוד אחריות. ברגע שתהיה בעיה אני אגיד לך, אדוני,  גש אל הסוכן, זה כבר לא העניין שלי. היום זה העניין שלי, אני אחראי לכל דבר ועניין. זה בסדר,  כך זה צריך להיות. זה כמו שאני אחראי על הטכנאים.
<אורן תמיר:>
זה מה שהצעת החוק מציעה. אני לא רואה איך היא סוטה ממה שאתה אומר. זה בדיוק מה שהיא מציעה.

<היו"ר אבישי ברוורמן:>
אנחנו רוצים שאנשים יהיו אחראים ויקבלו את העונש. הטענה שנאמרה כאן היא שבמידה ונוריד את זה למשנה לסוכן או מהסוכן למשנה, החברה תצא - -
<אורן תמיר:>
אדוני, אין כאן הורדה.

<היו"ר אבישי ברוורמן:>
רק תוספת.

<אורן תמיר:>
נכון. אנחנו רק אומרים שכשאני מסתכל על הספק אני רוצה לראות עם מי הוא  פועל.

<אופיר שגב:>
אנחנו נתקלים פה בסיפור של התנאים. לא ברור לי למה כל הזמן יש את הנושא של התנאים. יש תנאים עלומים שאף אחד לא יודע שאפשר לקבוע ברישיונות. מה התנאים האלה? למה זה לא ברור?
<אורן תמיר:>
מדובר בהוראה מקובלת, שגורה בכל כך הרבה  חוקים. 

<אופיר שגב:>
מה זה אומר?

<היו"ר אבישי ברוורמן:>
מה זה התנאים האלה?
<אופיר שגב:>
תסביר לי מה התנאים. תיתן לי דוגמה לתנאים.
<אורן תמיר:>
אנחנו רוצים לקבוע תנאים כלליים לכל ההסדרה, לכל השוק. אף אחד לא אומר שזה יהיה תנאים בתוך רישיון. זה יהיה תקנות רוחביות שיובאו לאישור של הכנסת. 
<אופיר שגב:>
פה מדובר על תנאים ברישיון.

<אורן תמיר:>
אם מדובר בספציפיקציות, בדברים רלוונטיים לעיסוק ספציפי, לספק ספציפי, הם יהיו בתוך הרישיון. 
<אופיר שגב:>
שזה יהיה ברור, כי פה זה עולה - - 

<אורן תמיר:>
אלה עקרונות משפטיים שגורים. 

<היו"ר אבישי ברוורמן:>
מי בעד סעיף 12א?

הצבעה

בעד –  פה אחד
נגד – אין
נמנעים –אין 

אושר
<איתי עצמון:>
זה מאושר עם שני התיקונים שהיו בנוסח. 

<גל נוי אפרת:>
14. בסעיף 13 לחוק העיקרי – 
(1) בסעיף קטן (א), במקום "לבקשה כאמור בסעיפים 10 או 11" יבוא 
"לבקשה לרישיון", ובמקום "רישיון ספק גז לעסק" יבוא "רישיון ספק

גז להספקת גז", והסיפה החל במילים "והוא רשאי להתנות" – תימחק;


זה תיקון שהוא במהותו תיקון נוסח בעקבות התיקון של סעיף ההגדרות. 

(2) אחרי סעיף קטן (א) יבוא: 
"(א1) המנהל רשאי לקבוע תנאים ברישיון ספק גז או ברישיון לעיסוק

בעבודת גז, ורשאי הוא לקבוע ברישיון ספק גז, בין השאר תנאים בעניין

אוזר הפעילות של בעל הרישיון, ומספר הצרכנים שבעל הרישיון רשאי לספק 

להם גז, וכן לעניין כמות הגז המרבית שבעל הרישיון רשאי לרכוש ולשווק 

בעצמו או באמצעות סוכן מטעמו, לפי העניין, בהתחשב במספר צרכניו

וסוגיהם;

<איתי עצמון:>
סליחה שאני קוטע אותך, אבל כאן, אדוני, יש דוגמא לתנאים שניתן לקבוע ברישיון עצמו, להבדיל מתנאים שלהבנתי היו צריכים להיות כהוראה כללית. הבקשה של המשרד במקור הייתה לקבוע כי יש גם חובת רישום של כמויות שסיפק בעל הרישיון כאמור בפסקה (2). אני חשבתי שזאת הוראה שצריכה להיות הוראה כללית, לא הוראה ספציפית לכל רישיון ורישיון, לכן אתה רואה שהיא נמחקה. ככל שמדובר על מאפיינים מיוחדים של בעל הרישיון שיש להתחשב בהם ובהתאם אליהם לקבוע תנאים ספציפיים, ההסמכה הזאת ניתנת כאן בפסקה (1).
<אופיר שגב:>
לי נראה לא תקני שמנהל יקבע את אזורי הפעילויות, את כמות הגז שרשאי לספק. אלה דברים שמגבילים את חופש העיסוק, הם חותרים תחת הרפורמה. מה עניינו של המנהל - -?
<גל נוי אפרת:>
להיפך. הגבלה של אזור פעילות היא  הרבה יותר מידתית משקילה של כל רישיון - -
<היו"ר אבישי ברוורמן:>
עו"ד שגב, עו"ד עצמון חולק עליך, ואני מקבל את דעתו. 

<איתי עצמון:>
אני מציע לאדוני לא להשתמש בכותרת "פגיעה בחופש העיסוק", כי אנחנו יודעים שגם אם יש פגיעה היא לתכלית ראויה, היא מידתית. אני לא חושב שלהגיד פגיעה בחופש העיסוק לגבי כל סעיף זה מדויק. 
<אופיר שגב:>
זה פר אקסלנס להגביר את הפעילות של בעל הרישיון, את היקף פעילותו. 
<איתי עצמון:>
מטעמי בטיחות. חזקה על המנהל כרשות מינהלית, כרגולטור של התחום שישקול שיקולי בטיחות ובהתאם לכך יגביל את אותו בעל רישיון. זה עדיף מאשר לא לתת לו רישיון בכלל.
<אופיר שגב:>
איפה כתוב פה שזה מטעמי בטיחות?

<איתי עצמון:>
כל ההסדרה הזאת היא מטעמי בטיחות.

<אופיר שגב:>
לא, הם הרגע הסבירו שזה גם עניין צרכני.
<קריאה:>
לא בענייני בטיחות.

<אופיר שגב:>
איפה כתוב פה שזה בענייני בטיחות?

<היו"ר אבישי ברוורמן:>
אנחנו רושמים לפרוטוקול שהסעיף הזה הוא בענייני בטיחות. 
<איילת גולומב-פלנר:>
כיוון שמדובר כאן על הגבלה אזורית, אנחנו מציעים שלפחות ההגבלה על אזורים תהיה בגין פעולות שהסוכן ביצע באזור הספציפי. אם כבר אמרנו שיש סוכן ספציפי וזה לא אני ששולטת, אז כשיש פעולות שהסוכן ביצע ורוצים להגביל את הפעילות באזור, שזה יהיה על הפעילות של הסוכן.
<חן בר יוסף:>
ואם החברה ביצעה?
<איילת גולומב-פלנר:>
אז זה לא באזור הספציפי. איזו הצדקה יש לאזור הספציפי? כל העניין של האזור הוא מתוך תפישה אזורית של סוכנים. זה בסדר שהלכתם לתפישה הזאת. עכשיו שתהיה אחריות של הסוכן.
<חן בר יוסף:>
החברה יכולה באזור  מסוים לפעול במגוון שיטות. אנחנו יודעים את זה. יש חברה שעובדת בסניפים, יש חברה שעובדת עם ספקים.
<איילת גולומב-פלנר:>
אז מה ההצדקה של הגבלה אזורית? 

<אופיר שגב:>
זה סעיף עונשי? אתה מעניש - -
<חן בר יוסף:>
זה סעיף הצלתי. אני מציל חיים של אנשים שנמצאים תחת משטר הספקות מסוכן. זו מטרת הסעיף.
<היו"ר אבישי ברוורמן:>
ואם זו הקבוצה הריקה, מה שנקרא במתמטיקה, אז - -
<אופיר שגב:>
זה פונה למי? זה פונה לאוכלוסיית המיעוטים? אני רוצה להבין מה מתחבא מאחורי הסעיף הזה.
<חן בר יוסף:>
זה פונה לאוכלוסייה שלגביה ספק מסוים החליט לא לעמוד בכללי הבטיחות באזור מסוים. אני לא יודע למה הוא החליט את זה.  

<אופיר שגב:>
אם יש עבירה ספציפית שהוא עשה - -

<איילת גולומב-פלנר:>
כתוב בהצעת החוק סוכן.

<חן בר יוסף:>
הסוכן הוא הספק. 

<אופיר שגב:>
זאת ענישה קולקטיבית?
<איילת גולומב-פלנר:>
יש התייחסות ספציפית בהצעת החוק לפעולה של סוכן.

<חן בר יוסף:>
זאת הצלה קולקטיבית. 

<איילת גולומב-פלנר:>
הצענו הצעה מאוד ספציפית לעניין הזה.
<אופיר שגב:>
מה המטרה של הסעיף הזה? הסעיף הזה תופס אוכלוסייה? אני לא מבין. מישהו יכול להסביר את הסעיף הזה?
<איילת גולומב-פלנר:>
אדוני, אני יכולה להקריא הצעה שהצענו בעניין הזה? היא מאפשרת הגבלה על אזורים, אבל היא עושה את זה - -

<היו"ר אבישי ברוורמן:>
בקשה.

<איילת גולומב-פלנר:>
בעניין הטלת מגבלות על היקף פעילותו של סוכן גז שפועל מטעם בעל רישיון ספק הגז בשל הפרות שביצע הסוכן ובנוגע אליהן. זה באמת נקודתי.
<איתי עצמון:>
את מתעלמת מסיטואציות אחרות שיכולות להיות. את מגבילה את שיקול הדעת של המנהל.
<איילת גולומב-פלנר:>
אני אסביר, אדוני. יש סיטואציות שבהן אפשר יהיה להטיל סנקציה על החברה. אנחנו מדברים על הגבלות אזוריות. לא יכול להיות שהגבלות אזוריות הן בגין פעולה של החברה, כי אין רציונל. פזגז היא חברה ארצית. אם עשיתי פעולה בירושלים, לא הגיוני שדווקא יגבילו אותי בירושלים.
<חן בר יוסף:>
לא הגיוני, אבל יכול לקרות. 
<איילת גולומב-פלנר:>
למה?

<חן בר יוסף:>
כי האיש מטעמך בירושלים הוא רשלן, ואילו האיש מטעמך בעפולה ובחדרה הוא מצוין.  את רוצה שאני אשלול לך את כל הרישיון? זה לא מידתי, זה לא סביר. את תיקחי אותי לבתי משפט. למה לי? אני רוצה מול הפעילות שלך הסדרתית, החוזרת, המסוכנת מאוד או אפילו החד פעמית להטיל מגבלה אזורית. אני לא יודע להגיד לך אם זה קרה דווקא באמצעות סוכן, דווקא באמצעות סניף או דווקא באמצעות שני מהנדסים רשלניים.
<אופיר שגב:>
האם תפסת משהו שהיה לא בסדר - -?

<היו"ר אבישי ברוורמן:>
עו"ד שגב, מיצינו. עו"ד עצמון, מה אתה אומר?

<איתי עצמון:>
אני אומר שניתן להתקדם לפסקאות (3) ו-(4). 

<גל נוי אפרת:>

סעיף קטן (ג) קובע היום שאם המנהל לא נתן החלטה בבקשה שהוגשה לו בתוך 60 ימים מיום שהוגשה, ייחשב הדבר כהיענות לה. אנחנו מציעים לבטל את ההוראה הזאת. הנימוק שלנו הוא שאם מסיבות ענייניות או בגלל טעות לא התקבלה החלטה בבקשה בתוך פרק הזמן הזה, התוצאה האוטומטית היא שניתן רישיון לעיסוק בתחום שמסכן חיי אדם. התוצאה היא תוצאה קשה.

<אברהם פרל:>

מניסיון רב שנים זה כבר לא בבקשה לרישיון, זה בבקשות אחרות של הקצבות, זה בבקשות רבות.   אני שואל את אדוני היושב-ראש אם הוא שקט. הסמכות כל כך רחבה בתחום כל כך מסוכן על אדם אחד. הוא לא יכול לעמוד במעמסה הזאת. היא לא הגיונית מבחינה כמותית.  אני יכול להוכיח שעשרות פניות לא נענות. מה אנחנו נותנים לאדם שרוצה להקים עסק במדינה? מה אנחנו נותנים לו? שלא יענו לו ואי אפשר יהיה לעשות כלום? 60 יום היה קבוע. 

<היו"ר אבישי ברוורמן:>
חן, זה רלוונטי?

<כרמל פלדמן אבוטבול:>

לגבי מה שמר פרל הציג אני חושבת שאני יכולה להבין את האינסנטיב שהביא לביטול מגבלת הזמן של 60 יום, אבל עדיין חשוב לבוא ולמצוא איזה מענה או פרק זמן סביר לתגובה.
<היו"ר אבישי ברוורמן:>
יש לך הצעה קונסטרוקטיבית?

<קריאה:>
להשאיר את הסעיף.

<כרמל פלדמן אבוטבול:>
להשאיר את הסעיף, או לפרוס את זה ללוחות זמנים.
<איילת גולומב-פלנר:>
לא יכול להיות שכשהרשות לא עושה את מה שהיא צריכה לעשות המשק נפסל. יש כאן מגבלת זמן שאם אנחנו לא מקבלים תשובה מתקדמים הלאה. לא יכול להיות שאנחנו תקועים עכשיו ומחכים. המציאות היא כזאת. זו לא מציאות תיאורטית.
<דרורה ליפשיץ:>
לגבי הנושא הזה של קציבת תקופה ודאי שכל בעל תפקיד חייב למלא את תפקידו בזמן הכי מהיר שזה אפשרי. אני מניחה שעכשיו תזכיר חוק סדרי מינהל שיחוקק יוסמך בעניין הזה. זה יחול גם בהקשר הזה. לקבוע תקופת זמן חריגה מכל יתר החלטות המינהל זה לא נכון. זה גם לא נכון בהקשר הזה. 
<היו"ר אבישי ברוורמן:>
השאלה שלי היא לא שאלה יורידית, היא שאלה כמו שהעלה מר פרל. מה קורה בשטח? האם התגובות מהירות, או שיש לנו בעיות אמיתיות? אתה קובע פרק זמן כשאתה רואה ששום דבר לא קורה. אם הדברים מטופלים כהלכה, אתה לא קובע. זאת השאלה שלי. 
<יהודה גסנר:>
בחלק מהמקרים המענה הוא הרבה יותר מהיר מ-60 יום. נמצאים פה ספקי גז שיכולים להעיד על זה. לא בכל המקרים אנחנו מסוגלים לעמוד במטלה הזאת. אני לא אכנס לסיבות. חזקה שאנחנו עושים ככל שאנחנו יכולים ויודעים כדי לעמוד בפרקי זמן שהם קצרים ככל שניתן.
<היו"ר אבישי ברוורמן:>
אתה אומר שבמקרה הזה לא נגדיר, נשאיר את הפרק לא מתוחם. 
<אופיר שגב:>
אדוני, לא יכול להיות ואקום. אתה ספק גז שצריך לתת מענה. או שאתה פונה לבית משפט ומבקש צו, או שאתה  - -  אתה צריך לדעת איפה אתה עומד.
<אבי אשכנזי:>
התוצאה בשטח היא שלא ניתנים רישיונות במחנאות. אתה נותן אישור כיבוי אש, עוברים מעל 60 יום, אבל כשבאים לבדוק אומרים שהאישור פג. כשאין רישיון אתה צריך להוציא חדש. אלה דברים שלא ייאמנו.
<אברהם פרל:>
אדוני, זה יותר חמור.

<היו"ר אבישי ברוורמן:>
הבעיה האמיתית היא לא בעריכת הדין, אלא במה שקורה בשטח. אם אנשי השטח אומרים שיש בעיה והבעיה לא נפתרת, מה הואילו חכמים בעריכת הדין שלהם?
<דרורה ליפשיץ:>
בדרך כלל כשזה לוקח יותר מ-60 ימים מדובר במקרה שהבקשה לא שלמה.  

<אברהם פרל:>
זה באופן אוטומטי. אם משהו לא שלם, אם חסר פסיק, באופן אוטומטי היא מתארכת, רק שנדע שמתייחסים אליה. קודם כל, תיתן 60 יום. אחרי 60 יום שיחפשו אם חסר פסיק או שהמסמכים נעלמו. אדוני, יש תקדימים. חבל לוותר להם על הדבר האלמנטרי הזה. אדם רוצה לפתוח עסק. אם לא יתנו לו רישיון, עכשיו הוא יהיה פלילי. מה אנחנו רוצים? להפוך את האנשים לפליליים?  גם ככה זה עבר את הגבול.
<איתי עצמון:>
האם ישנם מקרים רבים שבהם הוגשו בקשות לרישיון והמשרד התעכב במתן תשובה?
<קריאה:>
מאות.

<דרורה ליפשיץ:>
כל הטון הזה מאוד לא מקובל. לדבר באוויר בסיסמאות נראה לא מתאים.
<אברהם פרל:>
יש הוכחות.
<דרורה ליפשיץ:>
אם תבואו אלינו עם הוכחות זה סיפור אחד. 

<אברהם פרל:>
למי לבוא?

<דרורה ליפשיץ:>
יכול להיות שמה שאפשר להציע בהקשר הזה הוא לקבוע שהמנהל ייתן את החלטתו בתוך 90 ימים, אבל שלא יראה את ההחלטה כהחלטה חיובית אם היא לא ניתנה בזמן. אם המנהל לא עומד ב-90 הימים, אפשר לתקוף את שיקול דעתו.  אי אפשר לקבוע שההחלטה תהיה אוטומטית, כי מדובר פה בחיי אדם.
<איתי עצמון:>
אני רוצה להזכיר, בהשלמה לדבריה של עו"ד ליפשיץ, שבחקיקה עדכנית שאני מכיר לא נקבעים לוחות זמנים כאלה. אני לא מכיר בחקיקה שנוגעת לרישוי שנדונה כאן בוועדה במגוון של ענפים, על אחת כמה וכמה כשמדובר על בטיחות. 
<דרורה ליפשיץ:>
יש זכות גם בעניינים של לוחות זמנים למתן תשובות של הציבור, כך שזה מיותר. לכל היותר אפשר לקבוע זמן, אבל לא עם תוצאה שרואים את זה כאילו - -
<אורן תמיר:>
זה רעיון מצוין שיאזן אינטרסים.
<איתי עצמון:>
ההצעה היא - -

<דרורה ליפשיץ:>
שהמנהל ייתן את החלטתו בתוך 90 ימים.

<קריאה:>
ואם לא, אז מה?

<צור חרס:>
המנהל יושב פה. הוא הודה ביושרו שאכן ישנם מקרים – אני מוסיף שמדובר במקרים לא מעטים – שבהם הוא לא מצליח לעמוד בסד לוחות הזמנים מכל מיני סיבות שקשורות בו ובמשרד. במקרים שבהם מדובר בחידושי היתרים שונים, בחידושי רישיונות בכל מיני תחומים – אני לא רוצה כרגע למנות את כולם - נוצר מצב שבו אנחנו הופכים להיות עבריינים. אנחנו אלה שממשיכים לפעול ללא רישיון בתוקף כשהטיפול בחידושים מתמשך ומתמשך. אנחנו צריכים להחליט אם אנחנו ממשיכים בכיוון הזה, או מפסיקים את הפעילות ונגרם לנו נזק. אנחנו מבקשים שכשבקשה מוגשת בזמן ולא מתקבלת עליה תשובה בזמן, ייחשב, כמו שהיה כתוב קודם, כאילו שהבקשה אושרה. 

<איילת גולומב-פלנר:>
בעניין הזה אני מפנה לסעיף 16 לחוק הקיים, שמדבר על תוקפו של רישיון. כתוב שהתוקף של רישיון לספק גז הוא ל-3 שנים. אחרי 3 שנים אני מגישה בקשה לחידוש הרישיון. אם אני לא מקבלת תשובה, המשמעות היא שאין לי רישיון? זה לא יעלה על הדעת.
<דרורה ליפשיץ:>
את צריכה להגיש לפני תום הזמן. לא יעלה על הדעת להמשיך לעבוד בלי רישיון.
<צור חרס:>
דרורה, את צודקת, אבל מה אם זה לא מחודש במועד?
<דרורה ליפשיץ:>
אתם תגישו את הבקשות שלכם בזמן, לא ביום האחרון של ה-60 ימים. המנהל ייתן את החלטתו בתוך 90 יום. אם הוא לא ייתן את החלטתו - -
<צור חרס:>
מחקתם את ה-90 ימים ואת ה-60.

<איילת גולומב-פלנר:>
יש הבדל בין בקשה לקבלת היתר שהחברה עוד לא נרשמה ועוד לא נבדקה, לבין בקשה לחידוש. רוב הבקשות שמוגשות הן בקשות לחידושים, משום שרישיון לספק גז הוא ל-3 שנים. זה כתוב בסעיף 16 לחוק הקיים. המשמעות היא שאם חברות הגז הקיימות לא מקבלות מידי 3 שנים תשובה בזמן לחידוש ההיתר, הן עברייניות. זאת משמעות שאינה סבירה. המנגנון האוטומטי שאם לא מקבלים תשובה הרישיון מחודש אוטומטי הוא רעיון נכון.
<היו"ר מיכל רוזין:>
למה שהחברה תטרח בכלל לפנות לקבלת רישיון אם זה אוטומטי מחודש?
<קריאה:>
זה תנאי ברישיון.

<איילת גולומב-פלנר:>

אנחנו בהחלט מקבלים שהבקשה תוגש במועד ואם היא לא תוגש במועד הרישיון פוקע, אבל אם הבקשה הוגשה במועד ולא ניתנה החלטה תוך 60 יום, שזה המנגנון שהיה קיים קודם, הרישיון מתקבל באופן אוטומטי.
<היו"ר מיכל רוזין:>
האם אתם נתקלים בבעיה בשטח בחוסר מענה?
<איילת גולומב-פלנר:>
בוודאי.

<היו"ר מיכל רוזין:>
כולם עושים לי כן. מישהו יכול להגיד?

<יהודה גסנר:>
אני רוצה לענות, כי הבקשות מוגשות אלי.

<דרורה ליפשיץ:>
יכול להיות שאפשר לקבוע לוח זמנים להגשת הבקשה. לא לחכות ליום האחרון של ה-3 השנים, אלא לקבוע שאחרי שנתיים וחצי יגישו בקשה.

<איילת גולומב-פלנר:>
אנחנו לא כל כך מבינים את היסוד לסרבול. אם המינהל חושב שאין צורך לחדש רישיון או שיש איזו שהיא בעיה, הוא יכול להורות על כך שבשלב הזה לא יינתן רישיון. המנגנון האוטומטי ראוי שיהיה  בקיום הרישיונות הקיימים. אין לנו שום התנגדות שהבקשה צריכה להיות מוגשת 90 ימים לפני תום ההיתר הקודם.
<דרורה ליפשיץ:>
חצי שנה לפני תום - -

<היו"ר מיכל רוזין:>
מישהו יכול להציע לנו פתרון יצירתי מה קורה אם המשרד לא עונה? 
<יהודה גסנר:>
ככל שיגישו את הבקשה בפרק זמן ארוך יותר, כך יהיה לנו יותר זמן לטפל בזה. ישנם כאלה ששוכחים להגיש בקשה לחידוש הרישיון. אני מקבל טלפונים בלילה שלפני המועד שפקע רישיון של חברה. זה לא שכל הבקשות מגיעות אלי חצי שנה לפני.  בחלק גדול מהמקרים המבקשים בעלי הרישיון שוכחים לגשת אלינו. אני לא רוצה לנקוב בדוגמאות. יושבים פה אנשים שיודעים למי אני מתייחס.
<היו"ר מיכל רוזין:>
מה אתה מציע?
<יהודה גסנר:>
מקובלת עלי ההצעה של היועצת המשפטית שלנו, שהבקשה תוגש לפחות 90 יום לפני, כדי שזה יהיה פרק הזמן - - 

<דרורה ליפשיץ:>
חצי שנה.
<היו"ר מיכל רוזין:>
זה לא הוויכוח. מה קורה אם לא מגישים? הוא מדבר על טלפון שגם על פי החוק היו צריכים להגיש ולא הגישו. מה קורה אז? האם הכל בטל? האם אז פועלים לא כחוק, לא פועלים או אין בלוני גז? 

<דרורה ליפשיץ:>
אם נקבע שאת הבקשה צריך להגיש חצי שנה לפני תום המועד, כשהמנהל צריך לקבל את החלטתו בתוך 90 יום, אז יודעים 3 חודשים לפני תום הרישיון אם הוא ענה או לא ענה, אם הוא סירב, ואם רוצים לתקוף את שיקול דעתו.
<היו"ר מיכל רוזין:>
מה קורה אם לא?
<דרורה ליפשיץ:>
יש את 90 הימים. יישארו 90 ימים שבהם הוא ייערך להפסיק לעבוד אם המנהל סירב לבקשה, או שהוא יתקוף את שיקול דעתו בדרך משפטית.
<אופיר שגב:>
אם הוא לא ענה, לא אם הוא סירב.

<צחי בר ציון:>
אנחנו מדברים על רישיונות בנושאים בטיחותיים. יש את הטענות שנטענות פה, אבל צריך לדעת מה ההשלכה. ההשלכה שתהיה פה זה שאנשים יקבלו רישיון לעסוק בתחומים בטיחותיים ללא שהממונה על הבטיחות,  שיש חוק ספציפי שמתייחס לזה בכל הרצינות - -

<קריאה:>
הוא יכול לבטל לאלתר.

<צחי בר ציון:>
צריך להבין עד כמה הנושא של הבטיחות חשוב. צריך להיזהר ממצב שבו יהיה אישור אוטומטי. חזקה  על החברות האלו שאם הנושא מספיק חשוב להן, הן יגישו את זה בזמן. הם יודעים טוב מאוד לפנות לבתי משפט מתי שהם חושבים שהמנהל פועל שלא כראוי. לתת מצב שבו מישהו יעסוק בנושאים כאלה בטיחותיים ללא שהוא קיבל רישיון כמו שצריך, לדעתי זה דבר מאוד בעייתי.
<היו"ר מיכל רוזין:>
אני שואלת אותך בפועל, בשטח. נניח הוא שכח ולא הגיש, כמו שהוא אמר שהוא קיבל טלפון באמצע הלילה. מה קורה שזה פוקע?
<יהודה גסנר:>
בדרך כלל אנחנו נטפל בו בהליך מקוצר.
<היו"ר מיכל רוזין:>
הוא פועל לא כחוק במשך חודשיים?

<דרורה ליפשיץ:>
הוא לא צריך לעבוד חודשיים. אסור לו לעבוד אם הוא לא הגיש בקשה כמו כל בעל רישיון בכל עיסוק אחר. לעורך דין שלא הגיש בקשה לחדש את רישיונו אסור לעבוד.
<קריאה:>
כמו רישיון נהיגה, רישיון רכב.
<דרורה ליפשיץ:>
מה קורה עם הצרכן מאותו רגע שהספק נפסל? מה קורה אם עכשיו באתי הביתה כדי לטגן שניצלים? 
<דרורה ליפשיץ:>
את רוצה לקבל גז מספק שלא - -?

<היו"ר מיכל רוזין:>
איך פותרים את זה?

<דרורה ליפשיץ:>
אין הוקוס פוקוס.

<היו"ר מיכל רוזין:>
הוא לא ינתק את הגז או ייקח את הבלון.

<דרורה ליפשיץ:>
אולי נתחבר לדיון הקודם בעניין של התחרות ונאמר שלא יוכלו לספק גז כאשר הם לא פונים בזמן לחדש את הרישיון. 

<היו"ר מיכל רוזין:>
אנחנו מדברים כרגע על אכיפה שלכם, לא על מה שהם יעשו או לא יעשו. אנחנו נחנך אותם. מה אנחנו עושים בינתיים?

<דרורה ליפשיץ:>
מבחינתנו ברור שבעל רישיון אחראי צריך להגיש בזמן. אם הוא לא מגיש בזמן, יכול להיות - -
<היו"ר מיכל רוזין:>
האם אתם נותנים לו התראה? 
<קריאה:>
לא. 

<מיכל רוזין:>
 חודש לפני. אני מכירה כאלה ששכחו לחדש ביטוח לרכב. לא שזה טוב, חס וחלילה. האם אתם נותנים התראה: שימו לב, עוד חודש עומד לפקוע לכם הרישיון?
<דרורה ליפשיץ:>
אם נקבע עכשיו שצריך להגיש בקשה חצי שנה לפני - -
<איילת גולומב-פלנר:>
אני חושבת שיש פה אי הבנה של המערכת.

<אברהם פרל:>
לא על זה מדובר. מדובר על בקשה מסודרת למשרד, כלומר על בקשה לחידוש, על בקשה חדשה, על בקשה לאישור תחנה, על כל מיני בקשות שמגישים למשרד.  אני לא מתייחס למצב שבו הספק שכח. אני מתייחס, וזו התקנה שעליה אנחנו מדברים, למצב שהספק הגיש בזמן, כלומר הגיש  60 יום לפני תום המועד שבו הסתיים לו הרישיון. 

<דרורה ליפשיץ:>
180 יום.
<אברהם פרל:>
אוקי, 180 יום, כמה זמן שתגידו. לא כתוב 180 יום בשום מקום. 
<דרורה ליפשיץ:>
זה מה שמציעים.

<אברהם פרל:>
עכשיו את רוצה להציע. לא כתוב כמה ימים לפני. היא רוצה 180.  אנחנו נגיש 180 יום לפני בקשה לחידוש או בקשה חדשה. גברתי, לא מקבלים מענה. 

<היו"ר מיכל רוזין:>
הסעיף הזה נותן  להם את האופציה להמשיך לא לתת מענה. עכשיו הם יהיו חייבים לתת מענה.
<אברהם פרל:>
עכשיו הם חייבים תוך 60 יום. אם לא, הרישיון ממשיך. זה מה שעכשיו.
<היו"ר מיכל רוזין:>
בגלל זה הם מתמהמהים ולא מחזירים תשובות. זה יחייב אותם כן לתת תשובות, כי אחרת יפקע הרישיון. 
<דרורה ליפשיץ:>
אלו אמירות באוויר.

<היו"ר מיכל רוזין:>
אמרתי את זה לכאורה. לא האשמתי. לכאורה יכול לקרות מצב.
<דרורה ליפשיץ:>
הם עונים בזמן. הם עושים את מלאכתם נאמנה.
<היו"ר מיכל רוזין:>
אנחנו מדברים על מה קורה אם לא, או קרה מקרה.
<דרורה ליפשיץ:>
כמו כל רישיון אחר שפוקע. אם לא חידשת את רישיון הנהיגה שלך, אסור לך להמשיך לנהוג. זה כמו כל רישיון אחר. זה דבר מאוד מאוד טריוויאלי. 
<אברהם פרל:>
זה בגלל שלא קיבלנו תשובה. נגיד שמאיזו שהיא סיבה, לא משנה כרגע מה היא, המנהל יכול בכל רגע נתון לשלול רישיון לאיזו שהיא חברה שהוא רוצה. מה הבעיה שבאופן אוטומטי ימשיך הרישיון,  כאשר אם הוא רוצה הוא יכול למחרת לסגור אותה, כמובן אם ישנן  סיבות חמורות. הוא לא צרך להפחיד אתכם שזה בטיחות, בטיחות, בטיחות. הם הבעיה. יש לו את הסמכות לסגור אותנו כל רגע נתון.
<יו"ר מיכל רוזין:>
ממה שאני מבינה מהיועץ המשפטי של הוועדה, זה לא קיים בשום תחום אחר.
<איתי עצמון:>
אני לא מכיר כתיבת לוחות זמנים. 
<אברהם פרל:>
חברת גז עובדת . ברור שזאת בעיה. מה, היא יכולה לעצור?
<היו"ר מיכל רוזין:>
אני שומעת שזה אותו דבר לגבי חברות תקשורת וכדומה. אין בשום מקום בחוק היום אישור אוטומטי. 
<איתי עצמון:>
לפחות לפי הסעיפים שאני מכיר.
<היו"ר מיכל רוזין:>
אין שום מקום היום שמאפשר אישור אוטומטי.

<אורן תמיר:>
אנחנו מתנגדים באופן נחרץ לעיקרון של הארכת רישיון אוטומטי בענייני בטיחות. ברישיונות מסוג אחר עוד היה על מה לדבר, היה מקום לאיזונים מהסוג הזה. בענייני בטיחות לתת לאדם, לגורם, לחברה לפעול בתחום שמעורר שאלות בטיחותיות בלי רישיון, בלי שאיש מקצוע עמד על הדבר הזה, זה נראה לנו לא נכון.  לגבי השאלה האם המחיקה של הסעיף עולה בקנה אחד עם רמות חקיקתיות, זה אכן עולה. 

<היו"ר מיכל רוזין:>
מה שמטריד אותנו הוא מה קורה אם לא.
<אורן תמיר:>
אני מכיר ממודלים אחרים של חקיקה. לדעתי זה כבר קיים היום. אפשר לכוון את שיקול הדעת של המנהל במקרים כאלה שאם אכן יש צורך בבירור הבקשה, ואם יש צורך בתקופת זמן נוספת, להאריך על תנאי את הרישיון או להאריך לתקופה שיקבע. 
<איתי עצמון:>
חשבנו באותו כיוון. חשבתי שניתן להציע שאם הוגשה בקשה במועד כפי שנקבע וטרם הסתיים הדיון בבקשה, רשאי המנהל להאריך את תוקף הרישיון לתקופה או לתקופות נוספות עד לסיום הטיפול בבקשה.
<היו"ר מיכל רוזין:>
תקופת בדיקה.

<דרורה ליפשיץ:>
ככל שמצא שאין מניעה בטיחותית להאריך את הרישיון.
<יורם טמיר:>
זה בסמכותו המידית לסגור.

<איילת גולומב-פלנר:>
המשק צריך להמשיך. גברתי, אדוני ואני צריכים להמשיך לטגן שניצלים. אני מציעה שהארכה הזאת, שתהיה לפרק זמן אפילו עד החלטה אחרת, תהיה הארכה אוטומטית. אם המנהל נתן החלטה, כמובן שההחלטה עומדת,  אבל אם הוא לא נתן החלטה, הרישיון יוארך עד להחלטה אחרת.
<קארין אלהרר:>
יש הרבה מקרים שבהם לא ניתנת החלטה? 

<קריאה:>
כן.

<איילת גולומב-פלנר:>
המון.

<קארין אלהרר:>
 איך זה קורה?
<קריאה:>
הוא עמוס.

<דרורה ליפשיץ:>
אני אשמח מאוד לקבל רשימה של כל המקרים שמזכירים.
<היו"ר מיכל רוזין:>
יושבים  פה נציגים של חברות שונות. הם כולם אומרים.  מה, הם תיאמו ביניהם לפני הישיבה? 
<דרורה ליפשיץ:>
אני רוצה לשמוע דוגמאות של מקרים שבהם לא נותנים בזמן, לא מאריכים בזמן. 
<היו"ר מיכל רוזין:>
זה נשמע לא מפתיע ברשויות המדינה.

<קריאה:>
בשום רשות.

<אברהם פרל:>
בן אדם אחד  לא יכול לעשות את העבודה הזאת. השר, לפי סעיף 3 לחוק, מינה כזה מנהל. אין להם כוח אדם. אנחנו, החברות שהוקמו לפני 50 שנה, נהיה נתונים לחסדיו. חס וחלילה, אם הוא יהיה חולה איזה 60 יום, אין מישהו אחר שיאריך רישיון. 
<אורן תמיר:>
זאת הערה שולית שאנחנו עושים ממנה - -

<איילת גולומב-פלנר:>

היא ממש לא שולית. אני רוצה להגיד משהו על פתרון הביניים שגם אני חשבתי עליו. אני רוצה רגע לתקוף אותו. המנגנון שהיה קודם של הארכה אוטומטית הוא מנגנון יעיל שמקובל כמעט בכל מקום.
<איתי עצמון:>
באיזו חקיקה את מכירה מנגנון כזה של הארכה אוטומטית?
<איילת גולומב-פלנר:>
בדרך כלל ההיתר הוא לזמן יותר ארוך.

<איתי עצמון:>
לא. אני מדבר עכשיו ברישיונות שהתקופה שלהם קצובה. את מכירה דוגמאות קונקרטיות? אני לא מכיר.
<היו"ר מיכל רוזין:>
אני יכולה להגיד לך שאם במערך כיבוי אש אין לך רישיון, באותו יום אתה צריך לסגור את העסק. יש מקרים חמורים מאוד שנובעים מההשלכות של זה.
<איילת גולומב-פלנר:>
השאלה אם זה בגלל שהרשות לא נתנה רישיון, או בגלל שלא הגשת בקשה. 
<היו"ר מיכל רוזין:>
כן, בגלל שהרשות לא נותנת תשובה בזמן. גם זה קורה.
<איילת גולומב-פלנר:>
אנחנו נבדוק את זה. 

<היו"ר מיכל רוזין:>
הארכה אוטומטית לא קיימת. 

<איילת גולומב-פלנר:>
שאל היועץ המשפטי אם אנחנו מכירים מקרים. השאלה ההפוכה היא האם אנחנו מכרים מקרים שבגלל שמישהו הגיש בקשה להיתר, כשההיתר הוארך באופן אוטומטי, קרה נזק.  אני לא מכירה אף מקרה כזה. אם יודעים שיש חברה בעייתית, פונים אליה. אם קרה נזק, נבדק גוף העניין. זה לא שאנחנו מכירים מקרים שהייתה בעיה בגלל הארכת ההיתר האוטומטית. הדבר הזה עובד כבר הרבה מאוד שנים, והוא עובד יחסית בסדר. זה מנגנון שקיים. החברות הן ותיקות. הארכה הזאת כל 3 שנים יוצרת עומס מאוד גדול. היא מוצדקת. אנחנו חיים איתה בשלום. העסק עובד. זה לא שהייתה איזו שהיא בעיה. למה לשנות משהו שעובד?
<היו"ר מיכל רוזין:>
התכנסנו פה לא כי הכל חלק, בטיחותי ובסדר. 
<איילת גולומב-פלנר:>
אנחנו בעד מהפכות בתחום הבטיחות. 

<היו"ר מיכל רוזין:>
אנחנו רוצים לדאוג לבטיחות, אנחנו רוצים להגביר את האכיפה והרגולציה בעניין. אם הרשויות אינן מתפקדות כראוי – חשוב שאתם אומרים את הדברים – גם זה לפתחה של ועדת כלכלה לפקח על הרשויות ולראות מדוע הן לא עומדות ביעדים שלהן.
<איילת גולומב-פלנר:>
המנגנון הזה יוצר מצב של תלות מוחלטת בפקידות. זה לא נכון במדינה מתוקנת. זה לאו דווקא ביקורת על הפקידות.
<קארין אלהרר:>
עם כל הכבוד, אני חושבת שצריך להוציא מהשיח רישיון אוטומטי. אנחנו לא יכולים לדבר על הדבר הזה. מה שכן, צריכה להיות בהחלט התחייבות של המשרד לתת את הרישיונות בזמן. זה פוגע בסופו של דבר בצרכנים. אתם אמונים על הרגולציה. 60 יום נראה לי מעל ומעבר. אין כל כך הרבה חברות גז. 
<דרורה ליפשיץ:>
זה דורש המון בדיקות.
<חן בר יוסף:>
זה לא רק לחברות, זה גם למחסנים.
<קארין אלהרר:>
נשמעות פה טענות מאוד קשות כלפי המשרד על כך שלא ניתנים הרישיונות בזמן. אולי באמת שנעשה בדיקה בעניין הזה, שיעבירו את התלונה ונראה אותה. המשרד טוען שהדבר לא קרה. הם טוענים בתוקף שזה קרה. אולי כדאי לבדוק לפני שמקבלים החלטה בעניין.
<אורן תמיר:>
המנגנון שהוצע  מאזן מכל הכיוונים את המצב ואת האינטרסים. 

<היו"ר מיכל רוזין:>
אנחנו לא יכולים לדחות את אישור התקנות, אבל אנחנו כן מזמינים את החברות להגיש לנו את העדויות לכך שדברים הוגשו ולא קיבלו מענה. אנחנו בהחלט נעמוד על זה עם השר.
<חן בר יוסף:>
תגישו לנו העתק של זה.
<דרורה ליפשיץ:>
תגישו למשרד את הפניות שלא קיבלו מענה.

<איתי עצמון:>

גברתי, אני מציע לקבוע כך: הוגשה בקשה 90 ימים לפני פקיעת הרישיון, וטרם הסתים הדיון או הטיפול בבקשה, רשאי המנהל להאריך את תוקף הרישיון לתקופה או לתקופות נוספות עד לסיום הטיפול בבקשה, ככל שאין מניעה בטיחותית בהארכה כאמור.
<איילת גולומב-פלנר:>
זה לא פותר את הבעיה.

<אופיר שגב:>
זה גם ככה קיים.

<היו"ר מיכל רוזין:>
מה את רוצה?  שהרגולטור לא יהיה אחראי על מתן הרישיון, על מתן החידוש?  אם הוא לא מתפקד כיאות,  אנחנו צריכים לבדוק אותו. לא ייתכן שבגלל שהוא לא מתפקד אנחנו נגיד שלא צריך.
<איילת גולומב-פלנר:>
זה בדיוק להיפך.

<אברהם פרל:>
שווה לבדוק. אולי יהיה ממלא מקום. הוא מינוי של שר. חס וחלילה, הוא נהיה חולה בשפעת ארוכה של 60 יום. מה קורה ב-60 יום האלה?
<היו"ר מיכל רוזין:>
בשביל זה יש שר. הוא עובד אצל השר. 
<אברהם פרל:>
שיהיה עוד מנהל, לא יכול להיות אדם אחד. 
<היו"ר מיכל רוזין:>
יטילו את זה על מישהו אחר.

<אברהם פרל:>
אדם עם סמכות כזאת, איפה יש דבר כזה?  איפה יש עוד סמכות כזאת?
<היו"ר מיכל רוזין:>
הסמכות היא בסופו של דבר של השר. אם יש לו עובד שאינו מתפקד, השר צריך למצוא לזה פתרון, זאת האחריות שלו. אפשר להגיד את זה על כל תפקיד בשירות המדינה.
<דרורה ליפשיץ:>
אלה באמת דיבורי סרק, למרות שאם תחתום על תקנים אנחנו נשמח. 
<צחי בר ציון:>
רק  צריך להוסיף את העניין שיגישו את הבקשה חצי שנה לפני. 
<חן בר יוסף:>
180 יום לפני. 

<היו"ר מיכל רוזין:>
יש פה קצת מקח וממכר על ימים. אני מנסה להבין. מה זה ה-180 יום?
<חן בר יוסף:>
זה מה שדיברנו על החצי שנה. יהיה זמן אחר כך להתדיינויות. מי שיקבל את הרישיון יקבל אותו מפקיעת הרישיון ל-3 שנים קדימה. חצי שנה נותנת זמן לבדוק את הרישיון. זה גם נותן אחר כך זמן להתדיינויות. כמו שאמרנו, המטרה של כולנו זה לא שמישהו יעמוד פתאום ויגלה שהספק  - -
<היו"ר מיכל רוזין:>
למה זמן כל כך ארוך? כמה חברות יש?
<חן בר יוסף:>
לא מדובר בחברות. הרישיונות האלו כוללים מתקנים ואת העוסקים בתחום. יש 1500 עוסקים בתחום עם כמה מאות מתקנים ומחסנים. לכל אחד כזה יש רישיון בנפרד עם קונסטלציה מסוימת שבה המתקן הזה נמצא. כן ליד קו מתח, לא ליד קו מתח, כן ליד אוכלוסייה, כן משהו השתנה ב-3 השנים האחרונות וכו'.
<היו"ר מיכל רוזין:>
אתה מחזק את מה שהם אומרים על כך שלא נותנים תשובות בזמן, כי אתה אומר שאתם לא מסוגלים בכוח האדם שיש לכם לבדוק את כל המתקנים. אתה מחזק את מה שהם אומרים. 

<דרורה ליפשיץ:>
זה עניין עובדתי - -

<היו"ר מיכל רוזין:>
אני מקשיבה לעובדות. 

<חן בר יוסף:>
נעשים מאמצים גדולים לעמוד בלוחות הזמנים. כמו שאמרה היועצת המשפטית, נשמח לראות דוגמאות, לא רק אמירות על אי מתן מענה בזמן. סך הכל עד היום כאשר אירעו אירועים כאלה, רובם הגיעו בגלל הגשות מאוחרות. לאלה שלא, ניתן מענה על ידי אישור זמני עד לסיום הבדיקה. המענה שאיתי מציע פה זה מענה שהפרקטיקה בגינו כבר נוהגת.
<אברהם פרל:>
אם 180 יום, שלפחות הרישיון יהיה ל-5 שנים.
<חן בר יוסף:>
אתה רוצה לעמוד בפני שוקת שבורה, או שאתה רוצה לקבל מענה? אם אתה לא נותן זמן להתארגן ולבדוק - -
<אברהם פרל:>
קח 60 יום, אבל לפחות שיהיה ל-5 שנים. 
<חן בר יוסף:>
מה הקשר לכמה זמן זה?

<אברהם פרל:>
הרישיון הוא לא ל-3 שנים, הוא לשנתיים וחצי. 

<חן בר יוסף:>
ב-5 שנים בנו את - -

<אברהם פרל:>
יש לכם סמכות לעצור רישיון ספק גז מהרגע להרגע. מה אתה מפחד?

<צחי בר ציון:>
למה אתה מתנגד להגיש את זה כמה ימים לפני?

<אברהם פרל:>
מה ההתנגדות לתת לנו - -?

<צחי בר ציון:>
מה ההתנגדות? אם אתה כל כך רוצה לקבל את הרישיון בזמן, תגיש את זה כמה ימים לפני. מה הבעיה? בסך הכל אנחנו מבקשים שתגיש את זה 180 יום - -

<כרמל פלדמן אבוטבול:>
משרד התשתיות אומר שהם עומדים בזמנים, אבל בפועל אנחנו מגלים שתמיד הרישיונות ניתנים ביום ה-60.
<היו"ר מיכל רוזין:>
הם טוענים שאתם מגישים ביום ה-60.
<כרמל פלדמן אבוטבול:>
אם מבטלים את ה-60 הזה, אז לא יהיה איזה דד ליין שבגינו יינתן - -
<היו"ר מיכל רוזין:>
תיכף יש לנו הצעת ביניים.

<איילת גולומב-פלנר:>
עלו כאן שתי טענות שהן בעיני רציניות. אחת, האם יש בעיה.  שתיים, האם זה קיים במקומות אחרים. אנחנו כן נבקש, אם אפשר, שהשאלה בסעיף הזה שהיא קריטית מבחינתנו תישאר פתוחה לישיבה הבאה. ממילא נשארו עוד ישיבות פתוחות. אנחנו נגיש את מה שיש לנו כדי שהוועדה תשקול שוב.
<היו"ר מיכל רוזין:>
לא הבנתי למה.
<איילת גולומב-פלנר:>
משום שאני חושבת שהשאלה אם יש מנגנונים אחרים שהם יעילים וקיימים במדינות אחרות - -
<היו"ר מיכל רוזין:>
למה לא הבאתם את זה היום? ואם נעשה את הדיון מחר בבוקר, תספיקו להביא?  זה טיעון שנשמע לי - -
<איילת גולומב-פלנר:>
גם למחר בבוקר אנחנו נספיק להביא.

<היו"ר מיכל רוזין:>
חבל שלא הבאתם עד היום. זה לא דיון שנקבע מאתמול להיום.
<איילת גולומב-פלנר:>
זה נכון, אבל אנחנו התכוננו לדיון הזה גם בסעיף הזה, כאשר הטענות מצויות בפני חברי הוועדה. אני חושבת שעלתה כאן מאוד חזק הבעיה העובדתית וגם הבעיה המשפטית. 
<היו"ר מיכל רוזין:>
אנחנו נקריא את ההצעה של היועץ המשפטי של הוועדה. היא מנסה לעשות איזה שהוא איזון בין שני הצדדים. אני מבטיחה שבמידה ותביאו את העובדות, את הראיות החדשות, אנחנו נדון בסעיף מחדש.  

<איתי עצמון:>
אם תהיה הצדקה לאור העובדות שיובאו.

<היו"ר מיכל רוזין:>
בהחלט. 

<איתי עצמון:>
 אני מבין שהכוונה של חברות הכנסת היא לקבוע מועד להגשת הבקשה וגם למתן החלטה של המנהל.   

<היו"ר מיכל רוזין:>
ומה קורה אם לא?
<איתי עצמון:>
ומה קורה אם לא? הבקשה תוגש 90 ימים לפני מועד פקיעת הרישיון. 

<דרורה ליפשיץ:>
אני חושבת שצריך קצת יותר - -
<היו"ר מיכל רוזין:>
שמענו את שני הצדדים. קיבלנו איזו שהיא החלטה. אני מבינה שגם אתם לא מקבלים את כל מה שחשבתם. אנחנו חושבים שזה נכון, שזה מאוזן. אנחנו ניהלנו פה דיון. זה לא שלא שמענו את כל הצדדים.
<איתי עצמון:>
כפי שאמרתי, בקשה לרישיון או לחידוש רישיון תוגש 90 ימים לפני מועד הפקיעה. המנהל ייתן החלטה בבקשה תוך 60 ימים. לא סיים המנהל את הטיפול בבקשה ותוקף הרישיון פקע, רשאי המנהל להאריך את תוקף הרישיון לתקופות נוספות עד לסיום הטיפול בבקשה, ובלבד שאין לדעתו מניעה בטיחותית להאריך את תוקף הרישיון כאמור.
<היו"ר מיכל רוזין:>
מי בעד?

הצבעה

בעד – פה אחד
נגד – אין
נמנעים –אין 

אושר
הסעיף אושר. אני משאירה פתוח במידה ותביאו עובדות אחרות.  אני מזמינה אתכם להביא את העובדות לגבי אי מתן תשובות של המינהל בנושא.
<אופיר שגב:>
מבחינה כרונולוגית הארכה צריכה להיות לפני שהרישיון פקע, כדי שלא יהיה ואקום. זה מנוסח כך שכשהרישיון פקע הוא רשאי להאריך. שהוא יאריך לפני שהוא פקע.
<אברהם פרל:>
אחרי ה-60 יום הוא רשאי - -
<אופיר שגב:>
משתמע שאחרי שהוא פוקע - -

<אורן תמיר:>
הכוונה שלא יהיה חלל.
<איתי עצמון:>
אנחנו ננסח. זה נוסח ראשוני בלבד. אנחנו נעשה את ה"פיין טיונינג" בנוסח. 
<היו"ר מיכל רוזין:>
הבטחתי שאם לאור העובדות שיוגשו יהיה צורך, אנחנו נקיים דיון מחדש. 

הצבעה

בעד – פה אחד
נגד – אין
נמנעים –אין

אושר 

<איתי עצמון:>
סעיף 14 להצעת החוק, שזה תיקון סעיף 13, אושר,  כולל התוספת כפי שהקראתי.
<גל נוי אפרת:>

15. בסעיף 14 לחוק העיקרי – 
(1) פסקה (2) – תימחק;
<היו"ר מיכל רוזין:>
מה הוא סעיף (2) בחוק המקורי?

<גל נוי אפרת:>
סעיף 14 מדבר על קיום תנאים בידי בעל רישיון ספק גז, כאשר סעיף (2) בתוך סעיף 14 קובע שמי שקיבל רישיון ספק גז יחולו לגביו תנאי זה: הוא עומד בדרישות הבטיחות לעניין מתקני הגז שבבעלותו ובשימושו כפי שקבע השר בצו ולפי כל חיקוק. מכיוון שההוראה הזאת כבר נקבעה במסגרת התיקון שלנו של סעיף 2 לחוק בתוך סעיף קטן (ב), מתייתר הצורך בו כאן בסעיף 14,  לכן אנחנו מציעים למחוק אותו מסעיף 14. 

(2) בפסקה (3), אחרי "על נזקים" יבוא "ובכלל זה ביטוח לכיסוי חבות
הסוכן" והסיפה החל במילים "השר, באישור ועדת הכלכלה של הכנסת" – 

תימחק;

<איתי עצמון:>
אני מבין שזה שינוי טכני, מכיוון שבהמשך הצעת החוק אתם כן קובעים פיקוח פרלמנטרי על שינוי התוספות. 
<גל נוי אפרת:>
נכון. בתיקון של סעיף 29 יש התייחסות לכל התוספות. נקבע שם מנגנון של השר, באישור ועדת הכלכלה של הכנסת. הוא רשאי לשנות את כל התוספות בחוק. 

(3) בפסקה (5), במקום "הצרכנים" יבוא "צרכני הגז", במקום "ואינו
מספק גז" יבוא "ומנתק את זרימת הגז", ואחרי "הבדיקה כאמור" יבוא 

"או למיתקן של צרכן שנמצאו בו ליקויים אשר דורשים, לפי ת"י 158, 

הפסקה מיידית של הספקת הגז למיתקן" ובסופו יבוא "ניתוק של מיתקן 

גז של צרכן שלא אפשר את ביצוע הבדיקה ייעשה רק לאחר שספק הגז נתן

לצרכן התראה בעניין, לפי הוראתו שקבע השר";

(4) אחרי פסקה (5) יבא: "(6) הוא רושם את כמויות הגז שסיפק
, בעצמו או באמצעות סוכן מטעמו, לפי העניין, לכל צרכן גז או 

לבעל רישיון ספק גז אחר, ושומר את הרישום במשך תקופה של 

חמש שנים."


פסקה (5) קובעת כיום שמי שקיבל רישיון ספק גז חייב לבצע בדיקות תקופתיות לכל הצרכנים שהוא מספק להם גז, לא לספק גז למיתקן של צרכן שלא איפשר את ביצוע הבדיקה כאמור, כאשר בדיקות כאמור יבוצעו אחת ל-5 שנים לפחות או אחת לתקופה קצרה יותר, ככל שנקבעו הוראות לעניין זה על ידי השר או בתקן ישראלי 158. אנחנו, למען הסר ספק, מבקשים לתקן את הפסקה הזאת כך שיובהר שבעל רישיון ספק גז יהיה חייב לנתק את זרימת הגז למיתקן גז של צרכן שלא איפשר את ביצוע הבדיקה, לחייב אותו לנתק את זרימת הגז גם  למתקן שנמצאו בו ליקויים שלפי תקן 158 דורשים ניתוק של המתקן.
<אברהם פרל:>
תוך כמה זמן?

<היו"ר מיכל רוזין:>
למה זה לא בהוראות שקבע השר, באישור ועדת הכלכלה של הכנסת? אני מניחה שזה נשמט בטעות.
<איתי עצמון:>
התיקון שאתם מציעים בפסקה (5), בסופו יבוא "ניתוק של מיתקן גז של צרכן שלא איפשר את ביצוע הבדיקה ייעשה רק לאחר שספק גז נתן לצרכן התראה בעניין, לפי הוראות שקבע השר", דהיינו בהתאם לתקנות.  

<היו"ר מיכל רוזין:>
התקנות צריכות להיות מאושרות על ידי ועדת הכלכלה של הכנסת.
<גל נוי אפרת:>
לדעתי זה ממילא יופיע. 

<היו"ר מיכל רוזין:>
זה לא ממילא.

<גל נוי אפרת:>
זה דיון שהיועץ המשפטי של הוועדה עורר בתחילת הדיון לגבי כל התקנות. 
<קארין אלהרר:>
זה לא מובן מאליו?
<היו"ר מיכל רוזין:>
כן, לגמרי,  לכן זה חייב להיות חלק מהחוק.

<אורן תמיר:>
מה ההצדקה בעיניכם בעניין הזה?

<קארין אלהרר:>
זה נראה לי נושא ראוי לבחינה פרלמנטרית.

<היו"ר מיכל רוזין:>
נראה לי שהוראות ניתוק גז לאלפי צרכנים ומאות אלפי צרכנים צריכות להיקבע בפיקוח ועדת הכלכלה.  

<קארין אלהרר:>
אם בסופו של דבר לא התבצעה בדיקת הבטיחות, אז  מה שאתם מבקשים, במידה מסוימת של צדק, זה לנתק. אנחנו רוצים לוודא שהוראות שיקבע השר לגבי אם נמצא אדם בבית, לא נמצא ואיזה סוג של התראה ניתנה לו, יעברו פיקוח פרלמנטרי שלנו. זה נראה לי ראוי והוגן.
<אורן תמיר:>
היו כל מיני סעיפים שבהם עלתה השאלה באיזה הקשרים אנחנו צריכים פיקוח פרלמנטרי. 
<איתי עצמון:>
כאן ברור.
<קארין אלהרר:>
יכול להיות שאני מגזימה, אבל נראה לי מאוד ברור העניין. 
<איתי עצמון:>
השאלה עלתה לגבי הסמכה רחבה שנתונה לכם לפי סעיף 2. שם שאלתי או אמרתי שקשה מאוד לברור את ההוראות המהותיות מההוראות הטכניות, כיוון שההסמכה כל כך רחבה. כאן ההסמכה מאוד מדויקת. היא אומרת שכל ניתוק של מתקני גז של צרכנים שלא אפשרו את ביצוע הבדיקות יהיה לפי תקנות שקבע שר התשתיות הלאומיות. אני מבין שהבקשה היא שזה יהיה באישור ועדת הכלכלה.
<חן בר יוסף:>
ההתראה על הניתוק , לא הניתוק.
<דרורה ליפשיץ:>

אלו אמורות להיות תקנות טכניות. אלו לא תקנות עם מהות.

<איתי עצמון:>
מה ייקבע בתקנות האלו?
<אורן תמיר:>
סוג ההוראה, צורתה, מועדיה, משלוח, דברים מהסוג הזה.
<דרורה ליפשיץ:>
איך מדווחים.

<היו"ר מיכל רוזין:>
בוודאי שכן. אנחנו פה מתקוטטים על 60 יום, על 90 יום, על 180 יום, כאשר פה ייקבעו תקנות שיאפשרו בלי - -

<אורן תמיר:>
אלו לא תקנות מהסוג שתיארה חברת הכנסת אלהרר לגבי סוגי הצרכנים. אנחנו מדברים על הוראות ספציפיות של איך מעבירים את ההתראה, כי הסמכות כבר קיימת. 
<קארין אלהרר:>
אני מניחה שגם על זה ידובר בתקנות.
<אורן תמיר:>
אנחנו לא עושים את הדיפרנציאציה הזאת בין - - 

<היו"ר קארין אלהרר:>
אני חושבת שאלו הוראות חשובות. 

<דרורה ליפשיץ:>
יכול להיות שכדאי לקבוע פה בסעיף שהניתוק ייעשה לאחר שהספק נתן התראה על נקודה. השר רשאי לקבוע, באישור ועדת הכלכלה, תקנות בעניין הזה. ברירת המחדל תהיה שמנתקים. אם  ירצו לקבוע תקנות והוראות, זה יהיה - - 

<היו"ר קארין אלהרר:>
לא.

<דרורה ליפשיץ:>
על מה אנחנו מדברים? על צרכן שלא איפשר את ביצוע הבדיקה.

<היו"ר קארין אלהרר:>
"לא איפשר את ביצוע הבדיקה" זה דבר שנתון לפרשנות.  אם לא הייתי בבית ולא תיאמו את זה איתי, אתם יכולים לקרוא את זה כאילו לא אפשרתי. - -

<דרורה ליפשיץ:>
זה לא אנחנו, זה החברות.

<היו"ר קארין אלהרר:>
החברה יכולה לקרוא את זה ככה, אני יכולה להגיד שפשוט לא הייתי בבית ולא תיאמו איתי.
<חן בר יוסף:>
אנחנו הופכים את החברה לעבריינית, כי היא מספקת גז למיתקן - -
<היו"ר קארין אלהרר:>
עם כל הכבוד, זה רק מחייב אותה לתאם את זה עם הצרכנים.

<חן בר יוסף:>
לכן יובאו תקנות בעניין הזה.

<היו"ר קארין אלהרר:>
כרגע המציאות מלמדת שהם לא רואים בזה חובה שלהם. 

<קריאה:>
זה לא נכון.

<היו"ר קארין אלהרר:>
אני מבקשת שזה יהיה כפי שזה שכתוב בסעיף כרגע. התקנות צריכות להיות באישור ועדת הכלכלה כפי שזה מוצע. 

<איתי עצמון:>

יש לי הערה טכנית לגבי פסקה (4) של סעיף 14 כנוסחו היום. מכיוון שהמונח "צרכנים" הוחלף במונח "צרכני גז", אז גם בפסקה (4) צריך לתקן. זה טכני, אבל בכל זאת אני מעיר את זה. 

<עידן בן-ארי:>
יש פה דרישה לעשות בדיקה תקנית ולנתק למי שלא נותן לבדוק. כדי לבצע את הבדיקה התקנית צריך להיכנס לבית של הלקוח. גם כדי לנתק צריך להיכנס לבית של הלקוח. יש אנשים שמתנגדים ומכים את הטכנאים שלנו. ביצוע הבדיקה התקופתית זה בתוך הבית של הלקוח. נניח שלקוח בבית רב קומות לא נתן להיכנס, הוא אמר: לא בא לי, לא רוצה. אנחנו מנסים לתאם, אבל הוא לא נותן לעשות את הבדיקה. ניתן לנתק את הגז לכל הבניין, אבל אז יש בעיה כי זה לכל הבניין. מה עושים עם כזה לקוח?  
<יהודה גסנר:>
ככל שמדובר בדייר בבניין משותף, יש אפשרות לנתק את הדירה, להסיר את המונה, לפוקק את הצינור.
<עידן בן-ארי:>
כדי להגיע למונה זה רק בדירה שלו.

<יהודה גסנר:>
ככל שמדובר בחצר יש לפעמים בעיות, כי החצר סגורה והסמכות שלנו היא באמצעות ליווי מתאים. הבהרנו את זה. אם לא מתאפשר להיכנס לחצר, צריך לפנות אלינו. בידי הפיקוח שלנו יש את הסמכויות למקרים מסוימים ובתנאים מסוימים. יחד עם הפיקוח שלנו ניתן לעשות את זה.

<היו"ר קארין אלהרר:>
נדמה לי שהמענה די מקיף.

<עידן בן-ארי:>
יש בעיה באופן פרקטי. פה נראה לי שצריך לחייב את הצרכן. למה לא יכולים לכתוב שהצרכן יאפשר לבצע את הבדיקה?
<אורן תמיר:>
מה המשמעות של הוראה כזאת?
<עידן בן-ארי:>
שהוא מאפשר לנו להיכנס אליו הביתה. 

<אורן תמיר:>
מה אתה מציע? שאת מי שלא מאפשר תעמיד לדין פלילי?

<עידן בן-ארי:>
מה קרה?  אתה לא רוצה לחייב?

<אורן תמיר:>
לא כותבים סתם בחקיקה.

<עידן בן-ארי:>
האם הוועדה המכובדת חושבת שחשוב שתתבצענה בדיקות תקופתיות? ברור שכן. האם אנחנו צרכים לחייב את הצרכן שיאפשר לחברה להגיע ולבצע את זה?
<היו"ר קארין אלהרר:>
אם אתה שואל אותי, זה אינטרס של הצרכן.
<עידן בן-ארי:>
נכון, אינטרס. אנחנו רואים שבפועל זה לא קורה. למה? לא לכולם יש זמן, לא לכולם יש חשק. האם אין חשיבות בטיחותית לחייב את הצרכן לאפשר לבצע את הבדיקה?
<היו"ר קארין אלהרר:>
מה אדוני מציע?

<עידן בן-ארי:>
להכניס סעיף שאומר שצרכן הגז יאפשר לספק הגז לבצע בדיקה תקופתית. 

<היו"ר קארין אלהרר:>
זה מסוג הדברים שמשתמעים. גם אם לא נוסיף את זה אנחנו נחייב. נניח והוא לא נתן לי להיכנס, מה אדוני מציע?
<עידן בן-ארי:>
עבירה פלילית. הוא מסכן את הציבור.
<אורן תמיר:>
מה הוא אומר? אם הצרכן לא ייתן לו, הוא יכול לשבת ולא לעשות כלום. הוא לא יתקשר למנהל הבטיחות, הוא לא יגיד לו שום דבר. אנחנו נזרוק את זה.  אמר את זה ממלא מקום יושב הראש.
<עידן בן-ארי:>
אנחנו מודיעים למשרד על מי שלא מאפשר, אחרת זה לא נחשב.
<היו"ר קארין אלהרר:>
כבר עכשיו אתם יכולים לעשות את זה. 
<עידן בן-ארי:>
מה אנחנו יכולים לעשות, גברתי?

<היו"ר קארין אלהרר:>
אתה לא יכול לפנות למשרד?
<עידן בן-ארי:>
אני יכול. תשאלי את המשרד מה הוא יכול לעשות עד לחוק הזה.
<היו"ר קארין אלהרר:>
נציגי המשרד, אומר מר עידן בן-ארי שיש בעיה עם צרכנים סרבנים שמסרבים לקיים בדיקות תקופתיות. הוא טוען שגם אחרי שהוא פונה אליכם אין מענה. יש איזו שהיא בעיה כזאת שאתם מכירים?

<עידן בן-ארי:>
לא, זה לא מה שאני אומר.

<דרורה ליפשיץ:>
יש אפשרות לכפות על צרכנים. הבנתי - -
<חן בר יוסף:>
בית משפט בלבד.
<עידן בן-ארי:>
היום הם יכולים להיכנס לבית של צרכן בסמכות בית משפט בלבד, גברתי.
<היו"ר קארין אלהרר:>
אני לא רוצה לעזור לך להיכנס לביתו - -

<עידן בן-ארי:>
לא אני, משרד התשתיות.

<היו"ר קארין אלהרר:>
אני גם לא רוצה למשרד התשתיות. אם הוא לא מקיים את הצד שלו בהתחייבות, תנתק לו את הגז. זה נראה לי עונש הולם.
<קריאה:>
יש לו חצר גדולה עם שני כלבים.

<אורן תמיר:>
יש לפעמים בעיה להיכנס לבתים של צרכנים. כל מה שאנחנו אומרים זה שהאחריות היא לא של הצרכנים. הרגולטור  צריך לפעול.  הוא פועל בעניין הזה כסמכות פיקוחית. יש לו כלים שהחוק מציע לשכלל אותם. הוא יכול במקרים מסוימים של סכנה מידית להיכנס למקומות מסוימים.
<עידן בן-ארי:>
לפי איזה חוק? איפה זה כתוב?

<אורן תמיר:>
יש סכנה מידית.
<איתי עצמון:>
יש משמעות כבדה מאוד גם למתן סמכות כניסה לגורם מסחרי למקרקעין פרטיים של אנשים. גם את זה צריך לזכור. אני חושב שהפתרון שהציע המשרד הוא ראוי בהיבט הזה.
<חן בר יוסף:>
זה לא פתרון שהציע המשרד. יש לנו 27 חברות, 2.5 מיליון בתי אב. אם כל אחד שהסתכסך עם הדייר שלו כי לא יצא לו לתאם איתו בזמן יפנה אלינו, אנחנו לא נעמוד בזה. אני מודיע כאן ועכשיו. אין סיכוי שנעמוד בזה, למרות ההצעה שמונחת על השולחן. צריך לחשוב על מנגנון אחר. אולי הודעה ללקוח שמעכשיו האחריות היא שלו, אולי הודעה על כך שספק הגז הפסיק את ההתקשרות איתו, אבל לא תהליך שבו ננהל את הריב בין 27 ספקים ל-2.5 מיליון - -
<היו"ר קארין אלהרר:>
אתם הרגולטור?
<חן בר יוסף:>
אנחנו הרגולטור, עם מגבלות.

<היו"ר קארין אלהרר:>
מה התפקיד של הרגולטור?

<חן בר יוסף:>
התפקיד של הרגולטור לפקח שהחברות עומדות בכל הכללים, לפקח שהמתקנים עומדים בתנאים, לא לפקח על ריב של "מתי הודעת לי", "מתי לא הודעתי לי", "האם אני צריך להיכנס אליך למטבח, כן או לא"? זה משהו שלא נעמוד בו.
<היו"ר קארין אלהרר:>
מה היית מציע? לאפשר להם להיכנס לבתים של אנשים?

<חן בר יוסף:>
ודאי שלא.

<היו"ר קארין אלהרר:>
לך יש את הסמכות - -?

<חן בר יוסף:>
אין לי את הסמכות. בוא נבהיר. יש לי את הסמכות לפנות לבית משפט, שזה תהליך שמתוך חמשת המפקחים שלי דורש עבודה של מפקח במשך חצי יום. אנחנו עובדים מול 2.5 מיליון בתי אב. לשמחתנו התיאומים ברובם עובדים. בפריפריה של זה יש 20,30 אלף בתי אב שכנראה התיאום איתם לא מצליח. אם נכפיל את זה בשעות האדם, אנחנו לא נפקח על מה שמסכן את הציבור, אנחנו נפקח על ריבים. אנחנו לא יכולים לפקח על ריבים, אין לנו את כוח האדם לזה. גם לא יהיה לנו.

<איילת גולומב-פלנר:>
בעניין הזה אנחנו מצטרפים למנהל מינהל הדלק. אנחנו חושבים שיש שלב שבו אחרי שחברת הגז הודיעה, אחרי שהיא שלחה מכתב רשום ואחרי שהמנהל קבע את התנאים לקיום הדבר הזה, האחריות עוברת לצרכן. אי אפשר שהאחריות תישאר על המנהל או עלינו.
<אורן תמיר:>
אגב, זה מקובל עלינו. לא צריך להיות רשום בחוק. בהנחה שיש תאונות גז שנבעו בין היתר מצרכנים שלא נתנו להיכנס לבתים, בית משפט שדן בתביעות מהסוג הזה צריך להגיד שיש אשם - - 

<עידן בן-ארי:>
אנחנו עובדים מול מאות אלפי לקוחות. אנחנו לא מסוגלים להגיע לבתי משפט על כל בדיקה תקנית. אלה פתרונות תיאורטיים.

<איילת גולומב-פלנר:>
כרגע האחריות היא עלינו.

<דרורה ליפשיץ:>
התיקון שאנחנו מציעים הוא למען הסר ספק. כבר היום בחוק יש הוראה שאוסרת על ספקי הגז לספק גז לצרכן שלא איפשר את ביצוע הבדיקה. זה מבחינתנו חד משמעי.
<היו"ר קארין אלהרר:>
האם נמצא פה איזה שהוא נציג של המועצה לצרכנות או איזה שהוא ארגון צרכני?

<לאה ורון:>
לא, על אף שהם הוזמנו לישיבת הוועדה. 

<היו"ר קארין אלהרר:>
על אף שהם הוזמנו לישיבה. זה באמת לא בסדר. אני מבינה שיש כאן איזו שהיא בעיה אמיתית. אנחנו רוצים לתת מענה שמצד אחד יהיה מענה הולם, מצד שני לא פולשני מידי לבתיהם של אנשים, בטח ללא הצדק מהותי. אני מציעה שבסעיף הזה נדון גם בישיבה הבאה. אני מבקשת בשם הוועדה שארגוני הצרכנים יוזמנו שוב. אולי נדבר איתם. אני חושבת שיש חשיבות לשמוע גם את הצד הצרכני בסיפור. לא נראה לי שנצביע היום על משהו שיש  תהום כל כך עמוק פעורה בין הצדדים. אני אנעל עכשיו את הישיבה.  אני מודה לכולם. נתראה בישיבה הבאה.
<הישיבה ננעלה בשעה 13:10.>
